text:
Norðurlandahúsið var fullsett, tá John Carter Cash, hansara amerikanski gittarleikari Dave og framúrskarandi føroyski bólkur trinu á pallin. Lat tað vera sagt beinanvegin: Løtan gjørdist serstakliga hugnalig, innilig og góð, tí umframt, at høvuðspersónurin er ein fínur sangari, er hann eisini ein framúrskarandi frásøgumaður.
John er yngsta barnið og einasti sonur Johnny Cash. Tað er Tummas Justinussen, ið hevur fingið hann til Føroyar og Jákup Zachariassen hevur savnað bólkin til tiltakið. Túsund takk til teir báðar.
Konsertin var skipað sum ein tónleikaferð gjøgnum fyrst og fremst lívið hjá pápanum Johnny Cash, men eisini hoyrdu vit um The Carter family. Um ommuna Maybell, ið upfann ein nýggjan hátt at spæla gittar, ið hevur inspirera kontri gittarleikarar líka síðan. Vit hoyrdu um mammuna June Carter, og hvussu pápin Johnny Cash sum bart plagdi at hoyra hana upptraðka við The Carter Family í útvarpinum, ja vit hoyrdu um upprunan til John Carter Cash, alt fortalt við innliving og virðing fyri familjuarvin.
John Carter Cash var fyrst og fremst ein dámligur frásøgumaður, ið fangaði okkum øll við síni ótrúliga áhugaverdu frásøgn.
Í hesum karmunum einari sitikonsert í Norðurlandahúsinum gjørdist konsertin so øgiliga intim og persónlig: við góðum ljóði, framúr tónleikarum og einum soundtracki av løgum, sum Sunny Side of Life og Will the Circle be Unbroken hjá The Carter Family, Folsom Prison Blues, The Ring of Fire, I Walk the Line og nógvum øðrum hjá Johnny Cash, umframt nøkrum løgum hjá John sjálvum og Johnny Be Good, ið var fyrsta lagið, ið John spældi sjálvur á palli við The Johnny Cash Show.
Hetta var kenslan av, at vera sloppin framat hjartanum hjá hesum dámliga manni. Hon gjørdist so serliga sterk, tá John tosaði um at missa foreldrini, um sjúkuna hjá pápanum, ið gjørdi hann veikari, um mammuna, ið doyði, og pápan, ið brúkti upptøkuhølið til at yvirliva sorgina og sjúkuna, og nógv eygu gjørdust vát, tá hesin partur bleiv uppsummeraður í serstakliga vøkru útgávuni av Hurt. Hetta lagið hjá Nine Inch Nails, ið Johnny Cash gjørdi til sítt egna.
Men vit sluppu eisini at enda við at smíla tárini burtur, tá gestasangararnir Kristina Bærentsen og Hallur Joensen vóru boðin uppaftur á pallin at syngja “Will the circle be unbroken”. Hetta viedoklippið er sjálvandi ikki tað, sama men kenslan er tann sama, so brúka eina løtu til at hyggja at hesum, hetta er Johnny Cash við familju, ið spælir. Tann lítili hylligi drongur mitt á pallinum man nokk vera John Carter Cash
Eg má nevna føroyska bólkin Finnur Hansen á klaver, harmoniku og trompet, Niels Arge Galán á kassagittar, Brandur Jacobsen á trummum, Mikael Blak á bassi, Jákup Zachariassen á Steelgittar og elektriskum gittari, umframt Ólavur Olsen, ið spældi trompet á nøkrum løgum og Hall Joensen og Kristinu Bærentsen, ið vóru gestasangarar. Tónleikararnir góvu tónleikinum flog og eg var ikki sørt errin, at vit eiga so gott fólk her á Føroyum, tí sum John Carter Cash sjálvur segði, so mundi einki land í heiminum eiga so nógvar góðar tónleikarar pr. innbúgva sum Føroyar.
Tað var greitt, at John Carter Cash elskaði løtuna, og vit fingu eisini fleiri eykaløg, áðrenn vit mett av upplivingum kundu leita okkum út úr myrkrinum í konserthøllini.
Vit áhoyrarar kundu kenna okkum ríkari eftir hesa tónleikaferð gjøgnum søgur og tónleik hjá Carter og Cash. Tit sum hava møguleika at uppliva John Carter Cash í Klaksvík í kvøld, áttu at skunda sær at tryggja sær atgongumerki.


c: text/html

text:
Onnur krabbabókin um drongin Turbo. Fy...
Onnur krabbabókin um drongin Turbo. Fyrsta bókin eitur Turbo og spøkilsishúsið.
Fjórða bókin um Turbo, sum í veruleikan...
Fjórða bókin um Turbo, sum í veruleikanum eitur Búi
Krabbabók til fjórða torleikastig
Krabbabók til fjórða torleikastig
Turbo verður forelskaður er triðja bóki...
Turbo verður forelskaður er triðja bókin um Turbo og vinmenn hansara.
Tað skal vera stuttligt at spæla fótból...
Tað skal vera stuttligt at spæla fótbólt! Turbo dámar at spæla fótbólt, og hann dugir væl.

robotstxt: allowed

filter: keep


text:
Orð: Ellen M.H. Gates
Lag 1: Ókendur
Lag 2: Bernhard Henrik Crusell og Øssur Berghamar
Týtt: Victor Danielsen
Upprunaheiti: I will sing you a song
1. Eg vil syngja ein song um hitt signaða land,
um hin ljósa og skínandi stað,
har ei nakra tíð stormur skal ýla um strand,
um hitt land, sum ei sorg hevur sæð.
Hetta landið eg ofta í andanum sá
og tann ljóma, sum skyggir um tað,
og tað mangan mær var, sum ein toka bert lá
millum meg og hin glitrandi stað.
2. Hetta sálanna heim er til tín og til mín,
vár æviga hvíld bíðar har;
Jesus stendur har uppi og veittrar til sín
tann, sum fremmandur her niðri var.
Áh, tú lívsæla land! Aldri rennur eitt tár,
aldri hoyrist ein gremja í tær!
Og við songi á munni í endaleys ár
skulu Harran vit tilbiðja har.


text:
Føroya Sunnasta hálvmaraton verður hildið í Suðuroynni. Ætlanin er at fáa fólk út at røra seg, men ikki við kapping í huganum. Vit tendra klokkuna kl. 10:00 og verður sløkt uml. kl. 16:00. Tá eru vónandi øll, annaðhvørt tey spáka, smárenna, renna, trilla ella súkkla komin á mál.
Aftaná, verður møguleiki til at fara ein túr í Páls Høll, annaðhvørt í heita barnahylin, ella langhylin, sauna, dampbað ella ein bíleggur sær vøddamykjan.
At enda, ber til at fáa sær ein bita, okkurt at drekka, og annars verður lagt upp til hugna og prát.


text:
Archive for desember, 2007|Monthly archive page
Gott nýggjár
Vit ynskja okkara kæru lesarum eitt GOTT NÝGGJÁR við tveimum feitum myndum av okkum báðum.
1.
2.
3 ára brúdleypsdag
Í dag 31.12-2007 hava vit bæði 3 ára brúdleypsdag. Hesi trý árini hava verið sera góð og spennandi. Nord.fo tóku myndir tann dagin og tað eydnaðist væl. Her eru trýggjar myndir, ið tey tóku av okkum, tá ið vit giftust 🙂
1.
2.
3.
Jólamyndir av Ann Elisu
Vit hava tikið nakrar jólamyndir undan jólunum og her eru nakrar av myndunum, ið vit tóku av Ann Elisu. Um tit ynskja at síggja fleiri av myndunum, ið vit tóku av Ann Elisu, so kunnu tit fara inn á heimasíðu okkara, inn undir proofing og skriva “hansen” sum `password´ og so koma allar myndirnar fram.1.2.3.4.5. 6.7.
Gleðilig jól
Vit ynskja tykkum øllum eini gleðilig jól.
-Gvøðny og Janus
Myndir av Duritu
Fríggjadagin tóku vit nakrar myndir av Duritu og tað gekk sera væl. Her er ein teirra, og restin kemur fyrst í januar.
1.
Jólamyndir
Nú hava vit so tikið nakrar jólamyndir. Tað hevur verið spennandi og enn eru nøkur eftir at taka av.
Tit eru sjálvsagt vælkomin at skriva viðmerkingar til myndirnar. Nakrar koma afturat seinni.
Hava tit spurningar í samband við jólamyndir ella myndir at geva í jólagávu so eru tit vælkomin at ringja tlf. 268412.
1.
2.
3.
4.
5.
6.
Gávukort
Nú er eisini møguligt at keypa gávukort frá Garfild.fo. Kortini kunnu fáast í 500, 1.000, 1.500 og 2.000 kr. Um tú vilt gleða onkran við einari fantastiskari gávu so er at senda okkum ein t-post á: garfild@mac.com og viðmerkja fult navn, adressu, telefonnummar og hvønn tú ætlar at geva tað til.
Tá ið viðkomandi hevur fingið gávuna seta tey seg í samband við okkum og vit finna eina tíð saman at taka myndir í.


text:
Poul Michelsen, landsstýrismaður, og fleiri føroyskar fyritøkur eru í Istanbul, har tey vitja turkiskar fyritøkur og kunna seg um marknaðarviðurskiftini í Turkalandi.
Fyritøkurnar eru bæði frá útflutningsvinnuni og innflutningsvinnuni. Innan útflutning eru tað serliga fyritøkur, sum selja upsa og pelagisk fiskasløg, sum eru við á ferðini. Frá innflutningsvinnuni er meira blanda, men tað eru fyritøkur, sum innflyta ymisk amboð og eykalutir.
Ferðalagið verður aftur í Føroyum hósdagin 1. mars.
Ferðin er komin í lag eftir, at Føroyar fingu handilssáttmála við Turkalandi í lag í 2017.


text:
Michael er útbúgvin lendisarkitektur frá Landbúnaðarháskúlanum í Keypmannahavn. Hann hevur royndir innan skógrøkt og anleggsvirksemi og var í síni tíð ein teirra, ið setti á stovn P/f Hjálpirót. Michael hevur eisini fingist við at kunna um garðyrkið og lendisrøkt m.a. á kvøldskúlanum.
Michael hevur seinasta árið røkt starvið sum leiðari á Skógrøkt sum avloysari. Fyri tað var Michael í 20 ár hjá Tórshavnar kommunu, har hann varðaði av grønu økjunum, fyrst sum býargartnari og seinastu 10 árini sum lendisarkitektur á plandeildini.
Stongt vegna starvsfólkatiltak
23-05-2018
Verja av fugli á Ramsar-oyggjum
13-04-2018
Skjalasøvnini í Tinglýsingini og Ma…
09-04-2018
Hægstirættardómur um matrikulgjøld
05-04-2018
Dálkingarevni í spillivatni í fýra …
03-04-2018
Órudd og annað burturkast skal ikki…
02-04-2018
Runavíkar kommuna fingið umhvørvisg…
28-03-2018
Sundsverkið fingið nýggja umhvørvis…
28-03-2018
Næmingur úr 9.ð fekk høvi at royna …
16-03-2018
Norðurlendskur stuðul til verkætlan…
15-03-2018


text:
Kvívíkar kommuna lutar á hvørjum ári út stuðul til feløg, bólkar ella einstaklingar. Stuðulin verður ásettur árliga í mun til fíggjarætlanina hjá Kvívíkar kommunu.
Skrivlig umsókn um stuðul skal vera kommununi í hendi ávikavist innan 1. apríl og 1. oktober.
Áðrenn umsóknin verður viðgjørd, skulu feløg, bólkar ella einstaklingar lúka hesar treytir:
Stuðul:
Feløg, bólkar ella einstaklingar sum fáa stuðul skal verða til frama fyri borgarar í Kvívíkar kommunu.
Limalisti:
Endamálið við stuðlinum skal grundgevast.
Roknskapur:
Kommunan tilskilar sær rætt til at biðja um avrit av gerðabókini frá aðalfundinum. Gerðabókin skal prógva, at grannskoðaður roknskapur er lagdur fram á fundinum. Harafturat skal kommunan kunna biðja um avrit av roknskapinum.
Gildiskoma:
Henda reglugerð hevur gildi frá 01.01.2015.
Samtykt á bygdaráðsfundi 22.09.2014.


text:
Í gjár varð skipað fyri hugnaløtu í býráðsalinum, í samband við at Lisa Djurhuus og Halla Jacobsen tann 1. desember høvdu starvast í 25 ár á kommununi. Lisa hevur starvast øll árini hjá Runavíkar Kommunu, meðan Halla áðrenn samanleggingina starvaðist hjá Skála Kommunu.
Á hugnaløtuni hugleiddi borgarstjórin um tær báðar, Lisu og Hallu, og teirra týdning fyri kommunufyrisitingina, bæði fakliga og sosialt. Síðani vórðu gávur lætnar, bæði frá kommununi og frá starvsfeløgunum. At enda høvdu Lisa og Halla høvi at hugleiða um starvstíðina á kommununi.
Fitt av fólki - familja og starvsfelagar - vóru møtt til hunaløtuna. Lagið var gott og søgurnar nógvar.
Myndarøð: {BC14B9A6-9DC9-4F36-AB66-8C5AF187BC74}


text:
Í nítjan ár hava vit, 10-15 mans, møtst til jólaborðhald við góðum samspæli og sangi. Í ár vóru vit Milson Zachariasen, Hallur Joensen, Jóan Petur Hansen (Beddi), Ragnar í Vík, Sonhard Johanessen, Oddbjørn Vágslíð, Petur Rouch, Jóhan á Plógv, Jóhannes Jacobsen (Jóanes í Uppsulum) og eg sjálvur. Ymisku hølini á ymsu støðunum hava altíð verið hugnalig við góðari matskrá og so sangbókini hjá Hank Williams. Seinastu árini hava vit slakað nakað um krøvini, bara at syngja Hank Williams, til eisini at syngja føroyskar klassikarar sum Lívið hjá Teimum av Kamarinum og Sjómaður kvøður hjá Simma og Teimum. Hesuferð savnaðust vit í hugnaliga kjallaranum hjá Gepetto í Kráargøtu í Klaksvík, har Hallur sat fyri borðendanum og skipaði fyri kapping millum norðanmenn og sunnanmenn at gita, hvør sang eina góða og langa røð av ymsum jólasangum, sum vit hoyrdu í stuttligum ljóðbrotum.
Kring borðið var dúgliga gitt og skrivað, hvør mundi eiga ymsu røddirnar og útsetingarnar av sangum sum White Christmas og Blue Christmas. Vínið, First Drop Mother's Milk, er úr Avstralia og til høgru sæst Jack Daniel's úr Lynchburg í Tennessee. Á heimasíðuni hjá Rúsini stendur, at Jack Daniel's 'er Tennessee whiskey, sum hevur ravgyltan lit, anga av vanilju, lakress og karamell, smakkurin er merktur av eik, karamell, vanilju og lakress, eftirsmakkur er turrur og royktur.'
Sunnanmenn vunnu eina minnistalvu, har innskrivað stendur 'Smápartafelagið Kúfóður, Spurnarkapping, Norður - Suður.' Petur Rouch heldur talvuni, sum Magnus Arge gjørdi. Aftanfyri Petur sæst Jóhan á Plógv, sum fekk konuna, Guri Tórsdóttir, at koyra okkum norður og suður. Takk fyri tað!
Hallur fortaldi livandi um upptøkurnar við stjørnunum í Nashville og vit sóu við egnum upptøkum, hvussu leikur fór, tá Hallur og Kris Kristofferson møttust og sungu Nobody Wins beint fram og live í upptøkurúminum. Sangurin endar við at Kris sigur við Hall 'You made my day' og so flennir hann so hjartans fegin. Fantastiskt, at Hallur úr Klaksvík hevur møtt so stórum stjørnum í hesi sjangru, og fingið teir, Charley Pride, Bobby Bare, Bellamy Brothers og Kris Kristofferson, at syngja duettir til egna føroyska útgávu. Veit ikki hvussu nógv geva sær far um tað, men Hallur hevur sett Klaksvík á heimskortið.
Tað gongur ikki frá mær, at ein klaksvíkingur fær Kris Kristofferson at flenna so hart, sum omanfyri. Men nú eru stundir til ársins fyrilestur í kúrekafelagnum Spf Kúfóður. Tað er Oddbjørn Vágslíð, ið greiðir frá um eina 70 ára gamla yrking um eina barr, sum átti einki øl, og sum avstralski Slim Dusty (1927-2003) tók til sín og gjørdi heimskendan, A Pub With No Beer.
So var Kontrykvissur kontrýmanna í kúrekafelagnum Kúfóður 2013. Við 28 av 30 møguligum stigum vann Petur so ruddiliga aftur í ár. Vinngin lat Jóhan á Plógv. Tað var ein singerað fløga við sjáldsomum sangum og upptøkum við Waylon Jennings (1937-2002).
Petur, sum eisini er teldumaður við dyggum innliti í alt tað talgilda, hugleiddi um nýggja tøkni, sum kann goyma allan heimsins tóneik á einum lítlum geyma sum hesum.
Men ólíka er at handfara singleplátur og LPplátur úr vinyli, har tú kanst føla plátuna, anda hana i teg, og lesa húsan, sum í hesum føri er Detroit City/Heart of Ice við Bobby Bare frá 1963. Tað er sangurin við niðurlagnum I Wanna Go Home, sum allir bygdamenn í Havn munnu kenna. Í fjør var sangarin sjálvur, Bobby Bare, inni hjá Oddbjørn á Brekku.
Singeplátur verða enn givnar út. Omanfyri sæst ein av 500 talmerktum útgávum av sanginum um hópdrápsmannin, Psycho, sum Leon Payne (1917-1969) yrkti. Týska plátufelagið Bear Family Records gevur nú sangin út, soleiðis sum Eddie Noack (1930-1978) sang hann í 1968. Ein kultsangur, sum Elvis Costello eisini syngur.
Her eru fimm tær bestu útgávurnar í ár, sambært Petur Rouch, ið er vertur í sendingini Rót og Rútma, hvønn leygarmorgun í Útvarpinum. Úrvalsútgávurnar eru Eddie Noack Psycho/Dolores úr einum retrospektivum savni við 24 sangum frá 1962-1969, við frámerkinum: Eddie Noack - Psycho: Songwriter And Cult Hero Of Trash. Hinar útgávurnar eru: Emmylou Harris og Rodney Crowell Old Yellow Moon, The Civil Wars, Joey + Rory Made to Last og Hallur With Stars and Legends. Millum rættirnar syngur Ragnar frálíkar nýggjar sangir, sum hann sjálvur hevur yrkt.
Eftir matin syngja Sonhard og Jóanes í Uppsulum eina kovboyduett frá Flemish Kap tíðini. Hattin hevur Jóanes fingið frá Peturi Rouch. Hatturin verur verðandi í Klaksvík, sigur Petur.
Og so er felagssangur í øllum kjallaranum. Hallur syngur fyri og fleiri spæla undir.
Milson hevur blanku dobro'ina við og hon klingar út í hvønn krók, frá Aloha Oe, umvegis sálmin Blessed Assurance til slagaran Sjómaður kvøður. Eitt frálíkt kvøld, kanska hitt besta í hesum høpi, við góðum mati, undirhaldi og sangi, og tí allarbesta turra kjøti á midnátt. Takk fyri hesuferð, vit siggjast aftur næsta ár!


text:
Ingi Samuelsen
22.01.2018 - 10:30
Tíðindi > Samfelag & Politikkur > Uttanríkismál
Landsskaðiligt virksemi. Tað er tað, sum fyrrverandi løgmaður og fyrrverandi fólkatingsmaðurin Edmund Joensen úr Sambandsflokkinum kallar virksemið, sum Magni Arge úr Tjóðveldi fremur á Fólkatingi í hesum døgum.
Orsøkin er fundurin á Christiansborg við katalananum Carles Puigdemont.
Edmund Joensen øtast inn á átakið hjá Magna Arge, sum verður kallað fyri landsskaðiligt virksemi. ”Tjóðveldismaður setir Føroyar í pínliga støðu”, hetta ”kann skaða føroyskan handil i Spania”, og ”misbrúk av okkara felags parlamenti” eru nøkur av spjaldrunum, sum tiltakið fær frá garvaða sambandsmanninum, sum í dag er ein av næstformonnunum á Løgtingi.
Edmund Joensen heitir tí at Tjóðveldið um at kalla Magna Arge heim. ”Tað hevði kanska bøtt eitt sindur um skaðan, sum egotrippið ber í sær”, skrivar Edmund Joensen millum annað í opnum brævi í dag.


text:
Temasíðan um javnrættindi vendir sær til hádeild, har ikki annað er viðmerkt. Endamálið við temasíðuni er at taka ymsar samfelagsspurningar, ið snúgva seg um kyn og javnstøðu, við í undirvísingina.
Javnstøða millum kyn er ein av fleiri mátum at viðgera samfelagið, men er ikki ein lærugrein í sjálvum sær. Tí ber ikki til at fáast við hetta evnið, uttan at seta tað í ein breiðari fakligan samanhang, so sum søgu, samfelag, mentan, miðlar og hugtakið makt.
Á temasíðuni um javnrættindi eru hugskot til undirvísing og slóðir til ymiskt tilfar, ið kann fáa læraran og flokkin at viðgera javnstøðuspurningar, og framhaldandi at hugsa hesar spurningar, ið eru alt annað enn sjálvsagdir, inn í undirvísingina.
Bæði her og úti í heimi er Eivör kendasta føroyska tónleikanavn. Eivör hevur fingið tríára starvsløn sum tónleikari. Við nøvnum sum Adele, Beyoncé og Rhianna er lætt at fáa eyga á kvinnur á altjóða tónleikapallinum. Í Bretlandi hevur 27 ára gamla Adele vunnið fýra Brit Awards, og í USA hevur 26 ára gamla Taylor Swift fingið ársins Grammy, sum er kendasta tónleikavirðisløn í heiminum. Tað er aðru ferð, hon fær hesa virðisløn fyri ársins útgávu. Men merkir tað, at hesar kvinnur og kvinnur yvirhøvur hava makt í tónleikavinnuni?
Kendasta tónleikanavn í Íslandi er Björk, og úr Noregi og Svøríki eru fleiri kend kvinnulig tónleikanøvn, sum hava verið fremst á hittlistum og sølulistum, til dømis Katzenjammer úr Noregi, sum vóru á G!Festivalinum í 2009:
Føroyar er bundnar at Koda, sum er danskur felagsskapur, ið umsitur rættindi hjá tónleikarum. Tey gjalda limagjald og fáa pengar, alt eftir hvussu nógv og ofta teirra sangir verða spældir í rættindaøkinum. Hóast støðuga framgond og meturslit, sum er 826 mió kr í 2014, fáa kvinnur bara 13% av árliga útgjaldinum frá Koda. Í tíðindasendingini Dagur & Vika hevur Lív Patursson, sum er limur í Javnstøðunevndini, eina frágreiðing um, hví so er.
Uppgávur:
Lurtið eftir samrøðuni við Lív Patursson. Hvør er hennara frágreiðing um tað støðu, sum kvinnuligir tónleikarar eru í? Kann støðan bøtast, so kvinnur fáa meir burturúr at verða tónleikarar?
Lesi frágreiðingina hjá formanninum í Koda. Hvussu metir hann støðuna hjá kvinnum í Koda og á tónleikapallinum yvirhøvur? Kann støðan bøtast, so kvinnur fáa meir burturúr at verða yrkistónleikarar?
Hyggið eftir sanginum hjá Katzenjammer. Lýsið stílin, bæði í tónleiki, klædnadrakt og pallframførslu. Er stílurin serliga kvinnuligur? Hvat er kvinnuligur stílur hjá tónleikarum á palli? Kundu tit hugsað tykkum menn í leiklutinum hjá Katzenjammer? Hevði tað broytt fatanina av framførsluni, um tær vóru menn?
Hyggið eftir Taylor Swift. Hvør er á palli saman við henni? Hvat er kjarnuboðskapurin í tí, sum hon sigur? Hvønn vendir hon sær til í stuttu taluni? Hvønn verður klipt til, meðan hon talar? Hvat hevur hon í hondini? Hvussu vilt tú lýsa tónleikastílin hjá henni? Er Taylor Swift ein fyrimynd? Hevur Taylor Swift makt at broyta viðurskifti í altjóða tónleikavinnuni?


text:
Kristín Helga Gunnarsdóttir er íslendskur rithøvundur, fødd 24 november 1963 í Reykjavík og býr í Garðabæ.
Hon hevur lisið spanskt við lærda háskúlan í Reykjavík og Barselona og hevur tikið prógv í fjølmiðalfrøði á lærdum háskúla í USA.
Hon hevur skrivað fleiri væl umtóktar og virðisløntar bøkur til børn og ung.
Útgávur:
2006 Koyggjan í Spøkilsið sum flenti
2013 Lygnin
Ummæli/umrøða:
Brynja Baldursdóttir: Alvara málsinsi – bóklestur barna. Børn og Menning 21. árg. 1. tbl.2006
Heiður:
2001 Barnabókavirðisløn Mentamálaráðsins í Reykjavík
2002 Bókavirðisløn barnanna
2004 Viðurkenning frá IBBY í Íslandi
2004 Bókavirðisløn barnanna
2005 Bókavirðisløn barnanna
2006 Bókavirðisløn barnanna
2008 Barna- og unglingavirðisløn Útnorðurráðsins
Bókavirðisløn barnanna
2009 Barnabókavirðisløn IBBY í Íslandi


text:
Gev árskort í jólagávu
Jan Smedemark | 08/12/15
Næsta ár er Tvøroyrar Bóltfelag eisini partur av bestu deildini í Føroyska fótbóltsheiminum og sostatt er tað eitt upplagt at geva einum røttum TB fjeppara eitt árskort til allar heimadystirnar í 2016.
Tað tú skalt gera fyri at tryggjað tær eina perfekta TB jólagávu til at leggja undir jólatræið í ár, so ber til at flyta 900 kr á konto 6460 – 1766521 áðrenn 20. desember.
Viðmerkjast skal navn á eigaranum og síðani verður kortið latið tykkum áðrenn jól.


text:
Filmiskar søgur verða ofta effektivari fortaldar og lættari at skilja, tá vit kenna á okkum, at høvuðspersónarnir eru sum lús millum tvær negl. Hesin veruleiki kann síggjast í fleiri filmum, sum eru úr Póllandi, ið er eitt av londunum, sum verða lýst í nýggja atlasinum. Í føroyska partinum verður staðfest, at flestu menn, sum ikki eru føddir í einum Norðurlandi, eru póllendingar. Í altjóða partinum verður upplýst, at UNESCO hevur skrásett serliga stóran part av heimsarvinum júst í hesum landi. Hinvegin er tað ein annarleiðis veruleiki, at einki annað land í verðini hevur flutt mark so ofta sum Pólland. Umframt at landamørkini flyta seg, er landið í fleiri førum horvið av kortinum, sum sæst í hesum broti niðanfyri:
Hesi marknaðarstríð hava ført við sær, at fólk í hópatali eru flutt burtur og í summum førum týnd av ráðandi grannalondum, eystanfyri og vestanfyri. Hóast talan er um spælifilmar til biograf og sjónvarp, kunnu fleiri pólskir filmar brúkast sum keldur til at lýsa, hvussu skiftandi landamørk ávirka lokala fólkið og serliga eyðmerktar bólkar, eftir at kríggj og stríð um landamark er av.
Filmur stendur sterkur í Póllandi. Í pólska býnum Stettin er heimsins elsti biografur, Pionier, sambært Guinnnes Book of Records. Fleiri kendir filmsleikstjórar eru í Póllandi og teir hava ofta lýst landið, sum av krígsávum skiftir mørk og hvussu hetta ávirkar fólk. Dømi um hetta er masurfólkið.
sum eftir seinna heimsbardaga verður lýst í filminum “Róza” (Wojciech Smarzowski 2011). Leikstjórin er føddur í 1963 í Krosno, sum er sunnast í Póllandi, dygst við Ukraina og Slovakia. Í Krosno sigst heimsins elsta oljuboring at vera gjørd. Her er brellbiti úr pólska filminum “Róza”:
Rithøvundarnir Siegfried Lenz (f.1926) og Günter Grass (f.1927) eru føddir í fyrrverandi pólskum landaøki, men skriva á týskum. Grass, sum sjálvur er av kasjubfólkinum har norðuri í Póllandi, lýsir í skaldsøguni “Die Blechtrommel” (1959), sum er gjørd til film í 1979, Oskar, sum ikki vil verða vaksin. Søgan fer fram frá 1924 og fram, tá nazistar kom til maktina í Týsklandi. Her er brellbiti úr filminum Die Blechtrommel av heimsíðuni hjá The Criterion, har eisini upplýsingar eru um filmar úr altjóða filmssøguni.
Nýliga er komið fram, at tað var eftir boðum frá Beria og Stalin, at russiskir hermenn í 1940 beindu fyri minst 22 000 póllendingum í Katynskóginum. Tey vóru øll í leiðandi størvum í herinum og á universitetinum. Í 1943 løgdu nazistar lítlu samnevndu bygdin, Katyn, í oyði av nazistum. Fólkamorðið í Katyn í 1940 er evnið í filminum “Katyn”, sum kendasti pólski filmsleikstjórin, Andrzej Wajda (f.1926), gjørdi í 2007.
Nýggjasti pólski filmur, sum á sama hátt lýsir fjald ættarbond millum fólk í samtíð og í farnari tíð, er “Ida” (Pawel Pawlikowski 2013). Vit eru í Póllandi í 1962. Foreldraleysa Anna, sum nunnurnar hava tikið til fosturs, er novisa á royndarskeiði, tí hon vil eisini verða nunna. Men fyrst skal Anna tosa við Wandu, sum er einasti slektningur, ið enn er á lívi. Tá Wanda sigur Onnu frá, at hon varð fødd sum jødiska Ida, fer Anna at leita upp fjaldar loynidómar og søgan fær aðra vend.
Umrøddu filmar og tilfar er í savninum hjá Námi, har til ber at spyrja og fáa góð ráð til undirvísing í og við filmi.


text:
Áki Bertholdsen 16.05.2018 (08:45)
Ákærdur fyri fleiri lógarbrot fyri at sigla við ferðafólki
Ákæruvaldið hevur reist ákæru móti skiparanum og eigaranum á skjóttgangandi Rib - báti í sambandi við eitt óhapp í Skopunarfirði 2. juli í fjør.
Løgreglan sigur í eini fráboðan í morgun, at tey frættu um hendingina eftir at ein kvinna fekk ein stoyt undir siglingini og fór á Landssjúkrahúsið til kanningar.
Løgreglan gjørdi av at taka málið upp, men slík mál hava ikki verið í Føroyum áður, og tí er óvissa um, hvør revsingin skal verða. Sostatt er málið nú sent Føroya Rætti at taka støðu til.
Eftir at málið hevur verið til hoyringar hjá Sjóvinnustýrinum, hevur ákæruvaldið gjørt av at reisa ákæru ímóti eigaranum og skiparanum fyri fleiri lógarbrot, tí trygdini hjá ferðafólkinum var ikki ílagi.
Í hesum sambandi er skiparin og eigarin, ákærdur fyri at:
– manningin bert taldi ein, hóast fleiri enn 5 ferðafólk vóru umborð
– hann ikki hevði størra dugnaskaparsprógvið í siglinghann ikki hevði góðkent trygdarskeið fyri sjófólk
– hann ikki hevði heilsuváttan fyri sjófólk, og
– tí persónur við dugnaskaparsprógvi í motorpassing ikki var umborð, hóast báturin hevði størri framtøkumegi enn 100 KW.
Felagið, sum eigur bátin, er eisini ákært fyri at brota kunngerð um byggikrøv og útgerð o.a. til smærri vinnufør, tí felagið hevði ábyrgdina av, at báturin sigldi við ferðafólki, hóast siglingarloyvið til ferðafólk ikki var endurnýggjað.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
NBH raðfestir tíðarhóskandi bústaðartilboð á eldraøkinum
Seinastu dagarnar hevur bygginevndin í Norðoya Bú- og Heimatænastu verið á ferð Danmark og í Reykjavík. Hugt hevur verið eftir ymiskum sløgum av eldraplássum, sum eru tíðarhóskandi og nøkta tørvin hjá bæði brúkarum, avvarðandi og starvsfólkum.
Tørvurin á bústaðartilboðum á eldraøkinum er stórur. Tí kannar bygginevndin í Norðoya Bú- og Heimatænastu nú møguleikar fyri, hvussu tørvurin hjá so nógvum sum møguligt best kann nøktast.
Føroyska ferðaliðið hevur millum annað verið á vitjan á Fremtidens Plejehjem i Aalborg, sum er eitt nýtt røktarheim, ið hevur raðfest vælferðartøkni í síni bygging. Teirra royndir vísa, at sjálvræðið hjá búfólkunum hevur stóra ávirkan á teirra trivnað, og her er vælferðartøknin eitt hent amboð, sigur Lars Nøhr, ið er stjóri á Fremtidens Plejehjem.
Í Reykjavík og í Danmark hava tey ymiskar bústaðarmøguleikar. At veita ymisk bústaðartilboð í mun til tørv, er nakað Marna E. Jensen, leiðari fyri Norðoya Bú- og Heimatænastu, heldur verða áhugavert. Eitt rák, sum eisini sæst í Danmark og í Reykjavík er, at fleiri av búplássinum sameina bústaðar – og tænastutilboð, sum ger bústaðarumhvørvið áhugavert hjá øllum borgarum. Tankin um, at samband er millum borgara og búfólk á hendan hátt kann styrkjast, er eisini nakað, sum vit fara at taka við í okkara eftirmeting, sigur Marna E. Jensen.
Eisini Jógvan Skorheim, borgarstjóri vísir á, at tað hevur týdning, at vit fáa tíðarhóskandi bústaðartilboð, tí hevur tað verið áhugavert at sæð, hvussu okkara grannar skipað eldraøkið. Vit ynskja at fáa íblástur, men tað hevur sera stóran týdning fyri okkum, at loysnin vit velja er tillagað okkara heimligu viðurskifti, sigur Jógvan Skorheim.
Eftir ætlan kann gongd koma á byggingina seint í 2019.
Í bygginevndini eru Jógvan Skorheim, Hans Jákup Kallsberg, Tummas Eliasen, Heri Hammar, Marna E. Jensen, Sunnuva á Lakjuni, Hedvig Matras og Svend Sivertsen.
https://www.fyens.dk/assens/Faeringer-vil-laere-af-Assens-Plejehjemmene-ligner-ikke-institutioner/artikel/3235077


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
VÍF skipar fyri jólaborðhaldi
30.09.2013
VÍF skipar í ár fyri felags jólaborðhaldi.
Borðhaldið verður í Ítróttarhøllini í Vestmanna leygarkvøldið 23. november 2013 kl. 19, og er ætlað øllum í nærumhvørvinum , so sum fyritøkum, kommunu, bindiklubbum, einstaklingum, ja øllum sum hava hug til eitt hugnaligt kvøld áðrenn jóla.
Til jólaborðhaldið verður matskrá við 3 rættum. Undirhaldinum stendur Jákup Veyhe fyri og Kim Hansen band stendur fyri dansinum. So ikki kann sigast annað enn, at lagt er upp fyri einum stórslignum kvøldi.
Forsølan er byrjað. Atgongumerki kunnu keypast á heimasíðuni hjá vif.fo (trýst her). Fyllið út allar teigar og printa váttan út. Váttanin verður brúkt sum atgongumerki, tá ið komið verður til borðhaldið.
Forsølan fer eisini fram í handlunum Hjá Palla, Skivuni og Magn
Seinasta freist at keypa sær atgongumerki er 4. novembur.
VÍF vónar, at øll fara at taka væl ímóti hesum tiltakið og stuðla tí, soleiðis at hetta kann verða eitt afturvendandi tiltak.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Sverri Egholm
12.02.2018 - 21:46
Amboð hjá Landsverki tarnaðu ferðsluni norð um Fjall
Ferðslan gjøgnum teir báðar tunlarnar norður um Fjall var nakað tarnað í kvøld. Hetta var tí tvey akfør hjá Landsverki skuldu suður gjøgnum tunlarnar.
Hetta førdi til bíðirøð báðu megin tunlarnar. Landsverk fekk tó skipað ferðsluna aftur, so glið kom á.
Tunlarnir norður um Fjall fyri tingið mikudagin
Mikudagin skal løgtingið viðgerða uppskot frá andstøðulimum í norðurøkinum. Í uppskotinum veðrur skotið upp, at framskunda verkætlanina við nýggjum tunlum norð um Fjall.
Ístaðin fyri at bíða til landskassin kann standa fyri ætlanini, skjóta andstøðutinglimirnir upp, at fíggingin av tunlunum lutvíst verður knýtt at Norðoyatunlinum. Hetta krevur, at verklagslógin fyri pf. Norðoyatunnilin verður broytt, tí felagið hevur sambært lógini eina bundna uppgávu at byggja og reka Norðoyatunnilin.
Tingfólkini vænta við hesum uppskoti at kunna framskunda arbeiðið, so at ein loysn er funnin á farleiðina norður um fjall eini trý til fýra ár. Kostnaðurin fyri tunlarnar er mett at vera 360 milliónir krónur.
Kristina Háfoss, landsstýriskvinna í fíggjarmálum segði við Kringvarpið í síðstu viku, at eingin ætlan er at lata Norðoyatunnilin byggja tunlarnar fyri at framskunda byggiætlanina.


text:
Svenska Ingrid Johansson var í 1990'unum fleiri ferðir í Føroyum og arbeiddi sum Nordjobbari.
Í dag er hon diplomatur og árini 2004-2008 arbeiddi hon fyri svensku uttanríkistænastuna m.a. við Nordjobb í Norðurkorea.
Seinni hevur Ingrid verið nógv í Suðurkorea, har systir hennara, Cecilia, býr. Cecilia var stjóri í fyrsta Ikea handlinum í Suðurkorea. Nú er hon stjóri í nýggja Ikea handlinum, sum er í Goyang.
Í 7 minuttir sigur Ingrid okkum frá á svenskum, hvussu hon upplivdi Norðurkorea, og hvussu tað at enda var at koma til Suðurkorea.
Tá olympisku vetrarleikirnir byrjaðu í Suðurkorea, var Ingrid og hugdi. Tá sendi hon okkum eina aðra stutta ferðafrásøgn við fartelefon.
Uppgávur:
Hvussu lýsir Ingrid munin á Norður- og Suðurkorea?
Hava øll atgongd til internet í Norðurkorea?
Hvat sæst á vegginum aftan fyri Ingrid?
Les hesa ensku tíðindagreinina um Ikea í Suðurkorea. Hvat samband sæst í greinini millum vinnulív og ítrótt?
Leita á netinum eftir Nordjobb. Hvat er tað?
Hvønn persónligan týdning kann tað hava at fara í fremmand lond at ganga í skúla ella arbeiða eina tíð?
Hevur nakar í tínum flokkinum verið á CISV-legu?
Greið frá grundsjónarmiðjum hjá CISV.


text:
Nú er nakað síðani eg skrivaði her á síðuni, og er orsøkin ikki at eg havi gron yvir eitt vánaligt avrik í Stockholm.
Vit hava havt nakrar sera hugnaligar dagar í Stockholm saman við góðum treystum fólki. Onkur hevur runnið, meðan onnur bara hava notið at hava frí frá dagliga resinum.
Veðrið meðan vit vóru í Stockholm var super, og dagin vit runnið var super veður. Fyrstu rennarnar, tey sum vóru í bólki A vóru skotin í gongd kl. 15:30, og bólkur B sum eg hevði strítt meg fram til bleiv skotin í gongd 5 minuttir seinni kl. 15:35. Eg stóð annars til at byrja í bólki G og skuldi hann ikki setast í gongd fyrr enn kl. 16:00. Ikki gott av vita hvat eg havi gjørt galið tá eg havi melda meg til, tí við tilmelding uppgevur tú væntaða sluttíð, og verður tú settur í bólk hereftir. Men eg fekk saman við Ellu, Monu, Jón og Jan troka meg fram til bólk B. Jón og Mona skuldu starta í B, meðan Ella skuldi starta í A saman við elituni. Hon segði at Álvur hevði melda hana til, hann hevur duga mátan. Men Ella valdi at starta saman við okkum í bólki B.
Eg sigi bara tað var gott eg fekk troka meg fram í startbólk B, tí her var ríkiliga trongligt, og trupult at fáa neyðugt rúm at renna í. Eg hevði sett mær fyri at renna undir 1 tíma og 30 minuttir, og hetta eydnaðist mær eisini, hevði ein lítlan dreym um kanska at koma undir 1:28 men hetta var í formur ikki nógv góður til. Tíðin hjá mær bleiv tá ið avtornaði 1 tíma 29 minuttir og 11 sekund. Eitt góðkent avrik.
Um kvøldi fóru vit øll samlaði á fína matstova at eta eina betri máltíð, tá ið hon var avgreidd var ikki nógv krút eftir í fólkunum, so flestu valdu at fara at fara á hotelli á sova. Stockholm er ein sera hugnaligur býur við hópin at áhugaverdum kendum støðum. Sunnudagin valdu vit at vitja Vasa museum sum er eitt must, og tað var sanniliga eisini eina vitjan verda. Vit brúktu fleiri tímar har, skamt frá Vasa musem liggur, ABBA the museum, og sjálvandi skuldi vit vitja. Vera er forsvorðin ABBA fjeppari. Tað var sera stuttligt.
Mánadagin brúktu vit í býnum, t.d. gingu vit til “Gamla stan” sum er sera merkisverdur og avgjørt ein av støðunum man eigur at vitja um man er í Stockholm.
Týsdagin flugu vit til Keypmannahavn, og møttu vit har Sólrun og Tórfríð, sum komu úr Føroyum seinni hendan dagin.
Mikudagin byrjaði so seinni partur av hesari ferð ein vika á Gran Canaria saman við gentunum, Marjun og Dánjal, og Ruth og Kristmar.


text:
Í dag skal Løgtingið hava 1. viðgerð av uppskoti til samtyktar, ið Kristina Háfoss, løgtingskvinna, hevur lagt fram vegna Tjóðveldi
Hvør gjaldoyrapolitikkur er tann besti fyri fólkið, vinnulívið og landið?
Hetta er eitt mál, ið Løgtingið skal hava aðalorðaskifti um, stendur tað til Tjóðveldi.
Í dag skal Løgtingið hava 1. viðgerð av uppskoti til samtyktar, ið Kristina Háfoss, løgtingskvinna, hevur lagt fram vegna Tjóðveldi.
Stórar rembingar eru á gjaldoyramarknaðnum í hesum døgum. Í januar mánaða mátti Sveis sleppa sínum fastkurspolitikki mótvegis evruni, og sjáldan hevur krónan verið undir so hørðum trýsti sum seinastu tíðina. Bara í januar mánaða valdi danski tjóðbankin at styrkja gjaldoyragoymsluna við yvir 106 milliardum krónum, og er gjaldoyragoymslan nú søguliga stór. Eisini steðgaði danski tjóðbankin søluni av donskum statslánsbrøvum herfyri. Hetta var søguligt. Og alt í eini roynd at verja fastkurspolitikkin hjá krónuni mótvegis evruni.
Um eisini danski tjóðbankin má sleppa fastkurspolitikkinum, og letur krónuna flóta frítt, verður væntað, at krónan kemur at hækka umleið 15% í virði í mun til evruna. Hetta kann fáa ovurstórar avleiðingar, eisini her í Føroyum. Tí hetta merkir eitt nú, at:
– virðið av útlendskum virðisbrøvum og ognum minkar
– pensjónsuppsparing, ið m.a. er sett í útlendsk virðisbrøv, minkar í virði
– kappingarførið mótvegis útlondum versnar
– útflutningurin minkar og løntakaratalið minkar
Talan kann sostatt gerast um umfatandi avleiðingar.
Mælt verður til, at Landsstýrið leggur frágreiðing fyri Løgtingið til aðalorðaskiftis, við tí endamáli at fyrireika Føroyar til møguligar broytingar fyri framman á gjaldoyramarknaðinum, og fyri at fáa eina veruliga viðgerð og støðutakan á Løgtingi og í Landsstýri til gjaldoyrapolitikk Føroya.
Tí tað er ov seint at byrja at viðgera málið, tá broytingarnar eru hendar.
Landsstýrið og Løgtingið eiga at viðgera og taka støðu til, hvør gjaldoyraloysn og hvør gjaldoyrapolitikkur er tann besti fyri Føroyar bæði í verandi støðu, og um stórar broytingar henda á altjóða gjaldoyramarknaðinum í nærmastu framtíð.
Uppskotið til samtyktar og eitt komandi aðalorðaskifti kunnu leggja lunnar undir hesa støðutakan.
Uppskotið kann lesast á logting.fo
Á Løgtingi, 10. mars 2015
Kristina Háfoss
Løgtingskvinna fyri Tjóðveldi


text:
Um Litir í leiki
Colourstrings úr finskum leisti -
Kveikt úr Kodály-skipanini úr Ungarn
Samrøða og tónaroynd
Daglig tónleikafrálæra
Luttøkugjald
Einstaklingaundirvísing 2 x 15 min/v
Frálæran umfatar
Ljóðføri: Violin, viola, sello, kontrabass, messing og akkordion
Bólkaspæl 2 x 30 min/v
Orkesturspæl
Framførslur
Solfége-frálæra (tónleikaástøði)
ES. Daglig venjing heima
Námsfrøðiliga íløgaSpennandi verkætlanin Litir í Leiki, sum byrjaði í august 2009 her á landi, hevur higartil gingið væl, og stór íløga er gjørd til tess at førleikamenna starvsfólkið í verkætlanini við m.a. at senda hesi til útbúgvingar og skeiðs í Danmark, Ungarn, Eysturríki, London og Helsinki.
Í hesum førinum er tað næmingaundirvísing í tónleiki og innlæring av vanligu fólkaskúlalærugreinunum, sum tað snýr seg um.
Námsfrøðiligt granskingararbeiðiEin varðarøð í námsfrøðiligum menningararbeiði við sannlíkari tyngd bæði í nationalum og internationalum høpi.
Fleiri ferðir hava vit ymsa staðni frá merkt alstóran áhuga fyri nýbyrjaðu frálæruroynd og forvitnisliga samstarvinum okkara millum musikkskúla og fólkaskúla, Litum í Leiki.
Tónin mennirUmframt stóran týdning fyri tónleikafrálæruna í landinum, so er tað kortini fakliga menningin og tað alment menniskjaliga, næmingurin sjálvur, sum námsfrøðiliga er í fokus.
Gleðiligt at merkja gagnliga árinið á trivnaðin hjá børnunum og á læruumhvørvið, tey eru partur av, sum síðuvinning í menningarætlanini.
Mennast motoriskt skjótari og betur enn vanligt
Læra bindindi og lærulíkindi
Læra samvirkni, samspæl, fyrilit fyri øðrum og samstarv.


text:
29. mai 2012Nr. 72
Kunngerð um taðing
Við heimild í § 4, stk. 1, § 6, stk. 2, § 7, § 13, § 35, stk. 2, § 35 a, § 37, stk. 3, § 39, stk. 2 og § 72, stk. 3 í løgtingslóg nr. 134 frá 29. oktober 1988 um umhvørvisvernd, sum broytt við løgtingslóg nr. 25. frá 14. mai 2008 og nr. 128 frá 22. desember 2008, verður ásett:
Endamál og virkisøki
§ 1. Endamálið við kunngerðini er:
1) at tryggja, at taðing ikki elvir til dálking av umhvørvinum, heilsuvanda ella ampa í nærumhvørvinum,
2) at tryggja, at tøð o.a. verða goymd undir tryggum viðurskiftum,
3) at fremja nýtsluna av tøðum sum tilfeingi.
§ 2. Kunngerðin fevnir um goymslu og útbreiðslu av neytatøðum, súrhoyggjaevju o.a.
Allýsingar
§ 3. Í hesi kunngerð skilst við:
1) Ábyrgdarin: festarin, leigarin ella eigarin av jarðarlendinum.
2) Vatnveitingarlendi: lendi, har drekkivatn verður savnað sambært lógini.
3) Taðing: útbreiðsla av tøðum, sum jørðin kann taka ímóti.
4) Taðingarlendi: lendi, har taðingin lógliga kann fara fram.
5) Djóraeind: ein mjólkikúgv uttan viðsetu, sum er inni alt árið, ella 3 ungneyt, sum eru inni alt árið.
Fyrisiting og eftirlit
§ 4. Kommunan hevur eftirlit við, at ásetingarnar í hesi kunngerð verða fylgdar. Eftirlitið verður útint sambært kapitli 7 í lógini.
Taðingarætlan
§ 5. Kommunan skal krevja, at ábyrgdarin ger eina taðingarætlan, sum lýsir, hvussu taðingin verður skipað, og hvar tøðini verða sprænd. Ætlanin skal sendast kommununi til góðkenningar.
Stk. 2. Tíðarskeið, nøgd og hvar taðað er, skal skrásetast. Upplýsingarnar skula latast kommununi eftir umbøn.
Avmarkingar
§ 6. Taðing má bara fara fram í tíðarskeiðinum 15. mars til 15. oktober. Taðingin skal í mest møguligan mun fara fram í byrjanini av hesum tíðarskeiði.
Stk. 2. Ikki er loyvt at taða sunnu- og halgidagar.
Stk. 3. Kommunan kann í tíðini fram til 1. januar 2017 veita undantak frá tíðarskeiðinum í stk. 1. Ábyrgdarin skal í skrivligari umsókn um undantaksloyvi lýsa tørv og ætlan fyri spræning av tøðum, sum goymslurúm ikki er fyri, nøgd av tøðum, slag, stødd og staðseting av lendi, har tøðini ætlandi verða sprænd, og við hvørjum millumbilum hetta verður gjørt.
Stk. 4. Umsókn um undantaksloyvi skal á hvørjum ári fram til 2017 vera kommununi í hendi í seinasta lagi 1. juni.
Stk. 5. Kommunan kann í avgerðini um at veita undantaksloyvi áseta treytir um tey í stk. 3, 2. pkt. nevndu viðurskifti.
Stk. 6. Kommunan skal beinanvegin við almennari lýsing á svørtu talvu, heimasíðu ella aðrastaðni kunna sínar borgarar um undantaksloyvi, sum eru latin sambært hesi áseting, og undir hvørjum treytum hesi eru latin.
§ 7. Loyvt er ikki at taða á vatnveitingarlendum nærri enn 50 metrar frá vatnbrunnum og áum, løkum o.ø., sum leiða vatn í vatnbrunn.
Stk. 2. Ikki er loyvt at taða á økjum, sum eru lýst sum verndarøki fyri drekkivatn sambært § 10 í kunngerð nr. 53 frá 3. mai 1994 um umhvørvisreglur, sum broytt við kunngerð nr. 111 frá 7. sept. 2009.
§ 8. Loyvt er ikki at taða soleiðis, at tøðini beinleiðis seta í áir, løkir, vøtn, tjarnir, á strondina ella á sjógv.
Stk. 2. Loyvt er ikki at taða í regni, tó er loyvt at taða í sirmi.
Stk. 3. Loyvt er ikki at taða, tá lendið er fryst ella tá kavi liggur.
Stk. 4. Loyvt er ikki at taða í økjum, sum liggja oman fyri 250 metra hæddarkurvina, 1) sí fylgiskjal.
Stk. 5. Umhvørvisstovan kann í serligum førum, eftir umsókn, geva undantaksloyvi til taðing oman fyri 250 metra hæddarkurvina.
§ 9. Í sambandi við spræning av tøðum nærhendis bústøðum, skulu atlit takast at ampum av lukti, taðsprutti, o.ø.
Stk. 2. Í tann mun tað letur seg gera, skal tað ikki taðast, tá ættin liggur ímóti bygdum øki sambært góðkendari byggisamtykt.
Stk. 3. Í bý- ella bygdarøkjum er ikki loyvt at taða nærri enn 50 metrar frá bústøðum.
Stk. 4. Kommunan kann eftir umsókn veita undantak frá stk. 3 og áseta treytir fyri undantaksloyvinum.
Stk. 5. Fyri at verja serliga viðkvom náttúruøkir, eitt nú fuglabøli, lyngheiðar o.tíl., kann Umhvørvisstovan banna taðing í hesum økjum.
Stk. 6. Fyri at verja skónir og annan vøkstur skal tað, í tann mun tað letur seg gera, taðast soleiðis, at taðingin ikki rakar bøgarðar og hagagrót.
Stk. 7. Um dálking ella ampar standast av taðingini, skal kommunan geva boð um bøtandi atgerðir innan nærri ásetta freist. Verður ikki bøtt um dálkingina ella amparnar, kann kommunan gera av at banna taðing í økinum.
Goymslur o.tíl.
§ 10. Mykjubrunnar, køstar, súrhoyggjabrunnar o.tíl. skulu í minsta lagi rúma tí, sum svarar til 6 mánaða framleiðslu av tøðum.
§ 11. Goymslan av tøðum skal staðsetast soleiðis, at minst møguligur vandi er fyri dálkingaróhappum.
Stk. 2. Ábyrgdarin skal gera eina tilbúgvingarætlan, sum skal fevna um fyribyrging av dálkingaróhappum, og hvussu farast skal fram, um eitt slíkt óhapp hendir.
§ 12. Køstar, mykjubrunnar, súrhoyggjabrunnar o.tíl. skulu verða vatntættir bæði í botninum og í vegginum. Teir skulu hava lok og girðing rundanum.
Taðingarlendi
§ 13. Ábyrgdarin skal hava atgongd til nóg mikið av taðingarlendi til at spræna tøðini á. Í minsta lagi 0,4 ha. av lendi skulu vera tøk fyri hvørja djóraeind.
Stk. 2. Um tøð skulu spjaðast á øki, sum ábyrgdarin ikki hevur ræðisrættindini á, skal ein skrivlig avtala fyriliggja, áðrenn taðingin fer fram.
Stk. 3. Kommunan kann geva frávik í stødd av taðingarlendi, um undirskot er av føðsluevnum í jørðini.
Gjøld
§ 14. Avvarðandi fyrisitingar- og eftirlitsmyndugleiki kann áseta gjøld fyri góðkenningar og eftirlit eftir hesi kunngerð. Gjøldini mugu ikki vera hægri enn umsitingarkostnaðurin av tænastuni.
Kæra
§ 15. Avgerðir hjá kommununi kunnu, innan 4 vikur frá tí degi avgerðin er fráboðað, kærast til Umhvørvisstovuna.
Stk. 2. Avgerðir hjá Umhvørvisstovuni kunnu, innan 4 vikur frá tí degi avgerðin er fráboðað, kærast til Innlendismálaráðið.
Stk. 3. Kæran skal sendast tí myndugleika, sum hevur tikið avgerðina. Hesin sendir kæruna til kærumyndugleikan saman við tilfarinum, sum hevur ligið til grund fyri málsviðgerðini.
Revsing
§ 16. Tann, ið brýtur ásetingarnar í §§ 5-13 í hesi kunngerð, ella ikki aktar boð, givin við heimild í henni, verður, um ikki strangari revsing er ásett í aðrari lóggávu, revsaður við bót.
Stk. 2. Revsingin kann herðast til fongsul í upp til 1 ár, um brotið er framt við vilja ella av grovum ósketni, og um tað við brotinum er:
1) voldur skaði á umhvørvið ella elvdur vandi fyri hesum, ella
2) fingin ella ætlaður peningaligur fyrimunur fyri viðkomandi ella onnur, her uppi í við sparing.
Stk. 3. Feløg v.m. (løgfrøðiligir persónar) koma undir revsiábyrgd eftir reglunum í kapitli 5 í revsilógini.
Stk. 4. Fyri brot o.a., sum eru nevnd í stk. 1, er fyrningarfreistin fyri revsiábyrgd 5 ár.
Stk. 5. Málini verða viðgjørd sum løgreglumál. Rættartiltøkini í rættargangslógini kapitli 72 og kapitli 73 eru tó galdandi í sama mun sum í málum, sum verða viðgjørd av statsadvokatinum.
Gildiskoma og skiftisreglur
§ 17. Henda kunngerð kemur í gildi 1. juni 2012.
Stk. 2. Ásetingin í § 10 um goymsluviðurskifti, kemur í gildi 1. januar 2017.
Innlendismálaráðið, 29. mai 2012
Kári P. Højgaard (sign.)
landsstýrismaður
/ Rúni Joensen (sign.)
1) Fylgiskjalið er ikki lagt út á logir.fo, sí fylgiskjalið í Kunngerðablaði A, Hefti 23, á síðu 196.


text:
Alt var betri fyrr!
Fyrr í tíðini plagdi eg at hava útvarpssendingar, í fyrstuni við útlendskum tónleiki og seinni um mentanarlig viðurskifti her í landinum.
Í fyrra førinum bara rútmiskan tónleik, ongantíð seriøsan tónleik.
Soleiðis vóru heitini tá. Rútmiskur tónleikur mótvegis seriøsum tónleiki. Gittarsoloir hjá Hendrix og kantatur hjá Bach.
Og tó.
Í útvarpssendingum møtti man ongantíð einum tónleikara, ið forsakaði rútmu, og frívilliga gjørdist ó-rútmiskur. Kanska vildi tað verið ov langt frá fyrstu takt og til ta næstu, um tónleikarin valdi at blíva ó-rútmiskur.
Heldur ongantíð møtti man einum tónleikara, sum segði seg vera ó-seriøsan í øllum tí, hann ella hon fekst við á tónleikaøkinum til gerandis og heilagt, bara tí hann varð koyrdur í rútmiska bólkin.
Rútmiskur ella órútmiskur, seriøsur ella óseriøsur. Tað var gott latín fyrr.
Tí fyrr vóru nokkso nógvar hugsanir av slíkum slagi.
Kassahugsan og etikettir, ið høvdu lyndi til at seta seg á alt, so vit ikki viltust. Tað var nokkso stuttligt – fyrr.
Hugsa tær ein tónleikara, ið verður uppringdur at spæla á Hotel Føroyum á Kongabrúnni, har William heldur føðingardag, og sum tað fyrsta sigur: eg spæli alt uttan rútmiskan tónleik. Eg dyrki ikki rútmiskan tónleik. Tað gera hinir spælimenninir. Teir meira fortaptu.
Og hugsa tær ein tónleikara ella tónaskald, sum í útvarpspráti um nýggjársleitið peikar á seg sjálvan og sigur: eg eri óseriøsur. Eg spæli bara óseriøsan tónleik. Seriøsur tónleikur er ikki akkurát eg. Tað eru hini.
Summa summarum: rútmiskur tónleikur, sum ikki er seriøsur tónleikur. Tað var tað, sum vertir fingu boð um at borðreiða fyri lurtarum í almannavarpinum fyrr í tíðini.
Kanska var ikki alt betri fyrr. Og tó.
Í Svøríki í 70’unum varð enn ein etikett sett á tónleik: arbeiðaratónleikur, ið spretti úr eini intelektuellari arbeiðarahevd kring plátufelagið Musiknättet Wäxholm.
Longu samanrenningin, intellektuell arbeiðarahevd, skurrar í oyrunum og leggur upp til eina andsøgn. Og tó, buruturúr komu Hoola Bandoola Band, Mikael Wiehe og Bjørn Afzelius, sum enntá er týddur til føroyskt. Hesin nýggi arbeiðartónleikur á svenska móðurmálinum eydnaðist at blíva ein identifikatiónsfaktorur hjá arbeiðandi fólki og enntá í verkføllum hjá námsarbeiðarum í Norðursvøríki. Og fyri at seta enn eina etikett, enn eitt frámerki, á hetta tónleikaslagið, arbeiðaratónleik, so er tað vinstravongin, vit her tosa um.
Amerikanskur countrytónleikur er ikki eyðkendur á vinstraveinginum, men er heldur siðbundin og samfelagsbevarandi, og kann henda beinleiðs ‘red neck’, úr Suðurstatunum, har ræðslan fyri øllum fremmandum, serliga svørtum, er fullkomin og verður dyrkað í afturlatnum losjufelagsskapum við hvítum nissuhúgvum, har bara hvít hava atgongd, so sum vit onkuntíð síggja í filmi.
Og tó er størsta amerikanska countrystjørna á okkara leiðum svørt sum náttin og slapp tí ikki á húsan, fyrstu ferð hann var frammi.
Kanska var ikki alt betri fyrr.
Men tað var stuttligt at seta etikettir, frámerki, á tónleik, tónleikarar og tónleikasjangrur fyrr í tíðini.
Tí tá nýggir mentapallar, Norðurlandahúsið til dømis, plátufelagið Tutl, musikkskúlar og enntá abstrakt orð sum mentanarpolitikkur komu við í loyvdu móðurmálsorðabókina, tá duttu etikettinar av fleiri av heimligu súltoysgløsunum.
Etikettirnar, sum høvdu havt til endamáls at gera skilnað millum okkum og hini, millum bygd og bý, millum línumenn og landkrabbar, millum høg og lág, millum makt og ómegd.
Hesir nýggju pallar og møguleikar lótu upp fyri einum borgarligum symfoniorkestri, sum gamaní ikki varð mannað við línumonnum, men einaferðina fann uppá at spæla saman við vinstravendu Frændum, og sum seinni fór at spæla saman við íslendingum í eini tulking av The Wall hjá Pink Floyd.
Einki er sum tá veggir falla.
Einki er, sum tá vit uppdaga, at tað, sum The Beatles í Liverpool aldri megnaðu, tað megnaðu Tey av Kamarinum í Conradsbrekku í Havn. At geva út tríggjar seriøst rútmiskar singleplátur eftir einum ári. 1959.
Á einari av hesum trimum plátum er sangurin um ‘Lívið’, ið er um saknin hjá einari gentu, sum misti drongin, ein av teim 22, sum fórust við Stella Argus. Ein klassikari, beint úr arbeiðarahevd og enn við altjóða appeali.
Sama ár kemur klaksvíkssangurin hjá Bernhardi Brim, sum Connie og Simme syngja. Og Tonglatummas hevur árið fyri fingið M.A. Jacobsenvirðislønina, og hann er ikki uttan týdning, tá skótar og skúlaungdómur í Havn og úti um landið definera hetta fremmanda rákið, skiffle og rock and roll, úr Bretlandi.
Uttan Málráð og yvirskipaða ætlan var endamálið hjá øllum aktørum um hetta mundið at klæða ‘ragg og rull’, sum Tonglatummas segði, í munnbært føroyskt mál. Medvirkandi orsakir eru nýggj tøkni og nýggir møguleikar, og tann sosiologiska sannroynd, at ungdómur er nýggjur bólkur, sum speglar sær í samtíðarmiðlunum, ikki minst tá tey sjálvi sleppa framat í nýstovnaða Útvarpinum í 1957.
Eftir bara tveimum árum høvdu føroyingar funnið stevið og tónan. Ein egnan heimlandstóna, soleiðis at 1959 stendur sum hitt fyrsta árið við haldbarum føroyskum skaldskapi á plátu, við rocklýrikki, sum tey siga í øðrum londum.
Heiðurin hava Tey av Kamarinum átt øll hesi ár. Saman við øðrum, gamaní, men fyrst og fremst tey, sum nú hava verið virkin í 60 ár.
Pápin var úr Skálavík, so staðurin er væl valdur. Tá vit nevna Tey av Kamarinum, vóru tey sjey. Hjørleif og Ingolf, sum ikki eru millum okkum longur, Áslakkur, Jákup og Margretha, og so Eyðbjørn og Nicolina, sum seinastu mongu árini hava myndað bólkin, nú sum Tvey av Kamarinum. Eyðbjørn og Nicolina, og Eyðbjørn við einum Høfner-gittara, sum hevði navnið Frida. So kom ein gittari, ið æt Súsanna og allir gittarar, sum komu seinni, teir høvdu kvinnunøvn.
Onkur hevur sagt, at í einum stálsettum munkakleysturi, er einki natúrligari hjá einsama kovboyaranum á fiskifeltinum, enn at taka henda rundleitta kroppin fram, kína honum og sláa longsulsfult á streingirnar meðan sólin setur.
Veit ikki, um mystiski beatilin, George, hevur hugsað tað sama um Lucy, hann var tross alt úr Liverpool, ella B.B.King, hinumegin Atlantshav, tá hann nevndi gittarin Lucille.
Men meðan ein kovboyari enn er kallkynsorð, sjálvt á Brokeback Mountain, so hevur verið natúrligt at gittarin verður kvennkynsorð í teim pørtum av landinum, norðanfyri og sunnanfyri, har bundinskapurin at havinum er sterkastur. Tað er so eitt git undir mánanum.
Um alt var betri fyrr, so er ið hvussu er alt gott nú, uttan veðrið, nú tá Tey av Kamarinum fáa Heiðursgávu Landsins fyri 60 ára virksemi í føroyskum tónleiki.
Tí er tað ein fragd at sleppa at siga hesi orð, nú tey, væl uppiborið, fáa Heiðursgávu fyri 2014 nú føðingardagur William Heinesens fór framvið.
Til lukku – skálvíkingar í allari verðini!


text:
INNANSETURS – kunning til starvsfólk og studentar
INNGANGUR
So er nýtt lestrarár byrjað á Setrinum og verandi lesandi saman við teimum nýggju lesandi, ið byrja sín lestur í ár, eru farin til verka. Í dag kl. 14 verður skipað fyri felags innleiðslutiltaki í Jónas Broncks gøtu fyri øll nýggj lesandi á Setrinum, vit gleða okkum at síggja tykkum.
INNANSETURS er ætlað bæði starvsfólki og lesandi á Setrinum. Tað eru fleiri lesandi, sum hava meldað seg til sum haldarar av hesum kunningarskrivi. Gott hevði verið, um aftur varð boðað frá hesum átaki millum tey lesandi. Møguleiki er at melda seg til at fáa INNANSETURS her.
Kunningini í INNANSETURS fer at koyra eftir sama leisti sum áður, har kunningin fyri ein mánað verður savnað og send starvsfólkum og lesandi seinast í einum mánaðarskifti. Nærri kunning um mannagongdir er at finna í niðasta teigi "FRÁBOÐAN".
Evstamark fyri tilfari til komandi tíðindabræv er mikudagin 30. september kl. 12. Tit kunnu rokna við einum nýggjum INNANSETURS í viku 40.
ÚTBÚGVING
Á Náttúruvísindadeildini verður tikið upp til lestur annahvørt ár og í ár eru 19 byrjað at lesa “Orkuverkfrøði”. Útbúgvingin hevur skift navn og kallaðist seinast, t.e. í 2013, fyri “Orku- og umhvørvisverkfrøði”. Útbúgvingin koyrir í tøttum samstarvi við DTU og verða próvtøkurnar skipaðar eftir teirra leisti.
------------
Annað ársverkið á MA í vegleiðing, ið er parttíðarnám, er farið av bakkastokki og byrjar við intensivum skeiði á Námsvísindadeildini 28. og 29. august. Skeiðið, ið er fyrsti partur av skeiðnum “Professional development and practice 1”, byggir á undanfarin skeið og er ein týdningarmikil liður í professionellu menning vegleiðarans. Undirvísari er Dr. Raimo Vuorinen frá “Finnish Institute for Educational Research” á Jyväskylä Universitetinum. Umframt at vera navnframur granskari innan vegleiðing, vegleiðaraskipanir, politikk og strategi á økinum, er Raimo Vuorinen samskipari av ELGPN – ”European Lifelong Guidance Policy Network (sí www.elgpn.eu) og varaforseti í altjóða felagsskapinum “International Association for Educational and Vocational Guidance” (sí www.iaevg.net).
------------
Á Føroyamálsdeildini byrjar lesturin aftur hósdagin 27. august, tá ið innleiðsla verður á deildini. Innleiðslan heldur fram fríggjadagin. Seinnapartin fríggjadagin verður skipað fyri innleiðslutúri til Selatraðar saman við lesandi av Náttúruvísindadeildini. Áhugin at lesa føroyskt er stórur: 23 eru upptikin til BA-lestur, 3 til hjánám og 2 til MA í føroyskum. Hesin stóri áhugi ber við sær, at Loftsstovan má takast í brúk sum undirvísingarhøli, og tí missir starvsfólkið sína matstovu, sum má flytast í annað høli. Starvsfólkið hevur víst sera stóra vælvild í hesum máli.
------------
16 nýggj lesandi eru tann 20. august byrjað á teimum 3 linjunum innan nýggja masterlærukonseptið á Søgu- og Samfelagsdeildini, 14 kvinnur og 2 menn.
------------
BSc í sjúkrarøkt
Á Sjúkrarøktarfrøðideildini er 24 nýggj lesandi í flokki 2015 mánadagin 24. august. Av teimum tóku 19 forskeið í biokemi og 1stu hjálp í viku 34. Allir 4 flokkarnir eru inni hesa tíðina, so her er trongligt á Jónas Broncks.
-------------
17. august byrjaðu 78 nýggj lesandi – 38 námsfrøðingar og 40 lærarar – á Námsvísindadeildini.
34 kvinnur og 4 menn lesa til námsfrøðing, og 27 kvinnur og 13 menn lesa til lærara.
Umframt hetta eru 10 fólk, sum eru útbúgvin eftir gomlu skipanini – 8 námsfrøðingar og 2 lærarar – farin undir at taka ískoytisútbúgving til bachelor.
LESTRARVEGLEIÐING
í døgunum 18. til 21. august luttók Johild Dulavík á árliga netverksfundinum í Nordplus saman við 13 øðrum skúlum. Hesa ferð var Agder Unversitet í Kristiansand vertur. Evnir, ið kjakast bleiv um, var m.a. skiftislesnaður, merit, og býtið av pengum frá Nordplus.
Harumframt bleiv seinasta hond løgd á IP-skeið, sum verður á Bornholm í viku 39, ið hevur heitið: Sygepleje – Velferdsteknologi, e-helse. Skeiðið er ætlað 2 sjúkrarøktarfrøðilesandi úr hvørjum skúla, og fáa tey skeiðsprógv upp á 1,5 ECTS. Umframt lesandi luttekur 1 lærari, ið kemur at undirvísa. Nærri frágreiðing verður gjørd eftir skeiðið.
PRÓVTØKUR
Í viku 35 verða endurpróvtøkur hildnar á Føroyamálsdeildini.
FYRISITING
Nýggjasta leiðslufundarfrágreiðingin:
STARVSFÓLKATÍÐINDI
Á Føroyamálsdeildini er Tóta Árnadóttir sett sum adjunktur í skaldskapi av manna munni.
------------
Lestrarárið 2015-16 koma hesi fólk aftrat starvsfólkahópinum á Námsvísindadeildini:
- Turið Petursdóttir, námslektari í heilsa, kroppi og rørslu og ítrótti. Turið fer saman við Onnu Gásadal, námslektara, og Magna Mohr, lektara, at undirvísa námsfrøðingum á linjunum heilsa, kroppur og rørsla og lærarum á linjuni í ítrótti.
- Lydia Didriksen, farloyvistarv, fer at undirvísa námsfrøðinga- og læraralesandi á grundskeiðinum í føroyskum og læraralesandi á linjuni í føroyskum.
- Rúna í Skála, cand. ped.ped, fer at undirvísa námsfrøðinga- og læraralesandi í pørtum av linjuni skúlabúgving/innskúling.
- Bárður V. Niclasen og Benadikt Joensen frá Náttúruvísindadeildini á Setrinum fara saman við Jacob Thomsen, lærara og Jacob Eli Olsen, lærara, at undirvísa læraralesandi á linjuni í alisfrøði.
- Anna Sophie Gravesen, cand. psyk., farloyvisstarv, fer at undirvísa námsfrøðinga- og læraralesandi á linjuni sernámsfrøði fram til jóla.
------------
Fyrsta august og ½ ár fram eru Anna P. L. Olsen og Elisabeth S. Olsen settar sum hjálparfólk á Søgu- og Samfelagsdeildini. Tær eru settar at stuðla undir nýggju masterútbúgvingunum innan masterlærukonseptið.
------------
Gestur Hovgaard, lektari á Søgu og Samfelagsdeildini, er knýttur at Ilisitimatursafik í Grønlandi sum hjálparundirvísari.
GRANSKING
Jens Christian Svabo Justinussen, lektari á Søgu- og samfelagsdeildini, var í august á vitjan á Memorial University í New Foundlandi (Faculty of Business and Administration), har hann luttók í undirvísingini og samstarvaði við granskarar har. Vitjanin var fíggjað av North2North skipanini hjá Arctic University.
ÚTGÁVUR
Sølvará, Hans Andrias: "Eine besondere färöische Religionsgeschichte aus nordisch-dänischer Perspektive" - s. 11-21. Tjaldur 54, Mülheim/Ruhr, juli 2015
------------
Ólavur Christiansen: "A Simpler Understanding of Classic GT: How it is a fundamentally different methodology". í Barney Glaser: Barney G. Glaser PhD, Hon PhD (2014): Choosing Classic Grounded Theory – A Grounded Theory Reader of Expert Advice, Mill Valley, California, USA, Sociology Press (439 pages), (pp. 73-108), 2014
Ólavur Christiansen: "The Rationale for the Use of Classic GT", í Barney Glaser: Barney G. Glaser PhD, Hon PhD (2014): Choosing Classic Grounded Theory – A Grounded Theory Reader of Expert Advice, Mill Valley, California, USA, Sociology Press (439 pages), (p. 189-222), 2014
------------
Magni Mohr, Eva W.Helge, Liljan F. Petersen, Annika Lindenskov, Pál Weihe, Jann Mortensen, Niklas R. Jørgensen, Peter Krustrup: "Effects of soccer vs swim training on bone formation in sedentary middle‑aged women", European Journal of Applied Physiology, april 2015.
Les greinina her
-----------
Bogi B. Jensen et al: Employment of Kernel Methods on Wind Turbine Power Performance Assessment, IEEE Transactions on Sustainable Energy, 2015
Les samandrátt her
------------
Annemi L. Joensen og Elisabeth Hall: Hvorfor er sygeplejersker usynlige i offentlige medier? Klinisk sygepleje nr. 4, 2015, (kemur út í desember).
Les meira her
RÁÐSTEVNUR
Ráðstevna um “Career Management Skills” (CMS) 28. september 2015
Mánadagin 28. september skipa NVL og norðurlendska vegleiðaranetverk NVLs fyri ráðstevnu í Norðurlandahúsinum um hugtakið “Career Management Skills” (CMS). Á ráðstevnuni verða tvær NVL-útgávur lagdar fram og viðgjørdar. Tann fyrra er frágreiðingin “Karrierekompetence og vejledning i et nordisk perspektiv – Karrierevalg og karrierelæring”, ið byggir á samstarv ímillum NVL og ELGPN (European Lifelong Guidance Policy Network – www.elgpn.eu ). Hin útgávan, ið væntandi verður útgivin fyrst í september, snýr seg um leiklut vegleiðarans í sambandi við tilgongdir til førleikameting. Øll áhugað eru vælkomin. Nærri kunning og skrá kemur seinni. Les meira um hugtakið ‘karrierukompetensa’ her
------------
19. august luttók Zakaris Svabo Hansen, adjunktur á Føroyamálsdeildini, á netverksfundi hjá norðurlendsku málráðunum og 20.-21. august á Norðurlendskum málfundi. Fundur og ráðstevna vórðu hildin í Roskilde. Evnið á ráðstevnuni í ár var málfatan og samskiftisatføri í Norðurlondum og snúði seg um, hvussu fólk í Norðurlondum samskifta málsliga, eitt nú hvussu væl tey skilja hvørt annað, tá ið tey tosa sítt egna (skandinaviska) mál, ella um tey heldur velja at samskifta á enskum.
Í juli mánaði skipaði Føroyamálsdeildin saman við øðrum fyri kvæðaráðstevnuni “Og dansurin gongur...” við føroyskum og útlendskum fyrilestrarhaldarum. Millum evnini, ið vórðu viðgjørd, var aldurin á teimum gomlu kvæðunum. Her kom tað sjónarmið fram, at kanska vóru hesi kvæðini ikki so gomul, sum hildið hevur verið. M.a. varð tað ástøði sett fram, at J.H. Schrøter ikki bara skrivaði Sjúrðarkvæðini niður, men at hann sjálvur hevur yrkt tey.
Hjalmar P. Petersen, lektari á Føroyamálsdeildini, helt fyrilestur á Kvæðarðáðstevnu í juli 2015. "The phrasal clitic –sa in the satirical ballad Jákupsa skegg and elsewhere.".
Hjalmar P. Petersen, lektari á Føroyamálsdeildini helt fyrilestur á ráðstevnu: 26th Scandinavian Conference of Linguistics (SCL26). Aalborg, 19.-22. august). "Dative Objects in Faroese. Variation and Change.".
------------
Jens Christian Svabo Justinussen, lektari á Søgu og samfelagsdeildini helt eina framløgu um ”The Pivotal North Atlantic: The Past, Present, and the Future of Faroese Security” á árligu ráðstevnuni hjá Transatlantic Studies Association, í Middleburg í Hollandi, tann 6.-8. juli.
-------------
Á eina ráðstevnu í Trondheimi frá 12.-14. aug. presenteraði Anna Sofía Fjallheim, ph.d.-lesandi, triðja partin av ph.d.-verkætlan síni um barnsburðartunglyndi, "Women's experience with postnatal depression in a small-scale society". Ráðstevnan, sum er 34. av sínum slag kallast International Human Science Research Conference (IHSRC).
SKEIÐ
Seminar um fyriskipan av útbúgvingatilboðum til vaksin 29. september 2015
Týsdagin 29. september skipar NVL (norðurlendskt netverk fyri vaksnamannalæring) fyri seminari um lívslanga læring (LLL), førleikamenning og útbúgvingartilboð til vaksin (VÚ) í breiðum týdningi. Seminarið verður á Hotel Hafnia frá kl. 12 – 17. Á skránni verða m.a. framløgur um norðurlendska strategi og politikk fyri VÚ-økið, og høvuðsúrslit úr noðrurlendsku PIAAC-kanningini (the Programme for the International Assessment of Adult Competencies) verða løgd fram. Eisini verður kjak um tørv á skipaðum útbúgvingartilboðum til vaksin, ið bæði fevnir um skeið á heilt grundleggjandi stigi og sum fyrireiking til miðnám og hægri lestur, føroyskt fyri útlendingar, førleikamenning í mun til arbeiðsmarknaðin, og støðuna viðvíkjandi lívlangari læring í Føroyum. Nærri kunning og skrá kemur seinni.
------------
Masterskeið á Sjúkrarøktarfrøðideildini
3 skeið á masterstigi verður bjóðað út í heyst, Sí lýsing á heimasíðuni. Heitið er Etikkur, virðir og lóggáva í heilsufakligari praksis og gransking.
------------
Ph.d. skeið á Sjúkrarøktarfrøðideildini
Í viku 45, 2. – 6. november, verður áhugavert skeið á ph.d.-stigi hildið á SFD. Heitið er "Antropologi og føroysk mentan". sí lýsing á heimasíðuni. GG tilmeldingarfreistin er 31.08.2015.
TILTØK
Markleys Útbúgving
Aftur í ár verður skipað fyri Markleysari útbúgving. Tiltakið verður í Norðurlandahúsinum týsdagin 15. september. Nærri kunning seinni her
------------
Næsti stýrisfundur verður 22. september 2015
------------
Ráðstevna um “Career Management Skills” (CMS) 28. september 2015
Mánadagin 28. september skipa NVL og norðurlendska vegleiðaranetverk NVLs fyri ráðstevni í Norðurlandahúsinum um hugtakið “Career Management Skills” (CMS) og leiklut vegleiðarans í sambandi við førleikameting (validering). Nærri kunning undir Ráðstevnur
------------
Seminar um fyriskipan av útbúgvingatilboðum til vaksin 29. september 2015
Týsdagin 29. september skipar NVL (norðurlendskt netverk fyri vaksnamannalæring) fyri seminari um lívslanga læring (LLL), førleikamenning og útbúgvingartilboð til vaksin (VÚ) í breiðum týdningi. Seminarið verður á Hotel Hafnia frá kl. 12 – 17. Á skránni verða m.a. framløgur um norðurlendska strategi og politikk fyri VÚ-økið, og høvuðsúrslit úr norðurlendsku PIAAC-kanningini (the Programme for the International Assessment of Adult Competencies) verða løgd fram. Eisini verður kjak um tørv og støðuna viðvíkjandi LLL og VÚ í Føroyum. Nærri kunning undir Skeið
------------
Fundur í Samstarvsnevndini 23. september og 25. november. Tey, sum manna samstarvsnevndina, eru: Erla Olsen, Hans Andrias Sølvará, Sigurð í Jákupsstovu, Tina K. Jakobsen, Kristianna Lund Dam og Jørgen Meitilberg. Um starvsfólk vilja hava mál fyri á samstarvsnevndarfundi, verða tey vinaliga biðin um at seta seg í samband við lim í Samstarvsnevndini.
------------
IELTS test
Næsti møguleiki fyri at taka IELTS test er leygardagin 31. oktober. Nærri kunning seinni her og hjá ask(at)setur.fo
------------
Aftur í ár skipar Sjúkrarøktarfrøðideildin fyri hugna fyri starvsfólki á Setrinum við gløgg og køkum . Hetta verður fríggjadagin 18. desember frá kl. 14 til kl. 16 í Kantinuni á veghæddini í Jónas Bronch gøtu 25
Nærri kunning her
FRÁBOÐAN
Tilmelding til INNANSETURS
Ert tú so óheppin ikki at hava móttikið tíðindabrævið? So er møguligt at melda til her.
Tilfar til INNANSETURS
Møguleiki er fyri at senda okkum kunningartilfar, sum tit meta eigur at vera við í INNANSETURS. Hygg nærri her.
Vit tilskila okkum rættin til at ritstjórna í tilfarinum. Tað er av týdningi, at INNANSETURS ikki skal innihalda persónsviðkvæmt tilfar.
Tá tú skrivar ein tíðindastubba, minst tá til at hava eina yvirskrift, eina lýsing, tíðspunkt, stað, fyrireikara og kontaktpersón.
Evstamark fyri tilfari til komandi tíðindabræv er mikudagin 30. september 2015 kl. 12.
Ritstjóri á INNANSETURS
Anna Katrin Matras


text:
Klippikortsskipanin
Klippikortsskipanin er ein skipan, har álvarslig brot á ferðslulógina verða revsað við klippi í koyrikortið. Klippikortið er galdandi fyri øll motorrikin akfør, sum koyrikort krevst til.
Klippikortið vendir sær móti bilførarum, sum innanfyri eitt tíðarskeið uppá 3 ár, ferð eftir ferð fremja álvarssom brot á ferðslulógina. Um tú sum royndur bilførari fær 3 klipp innanfyri eitt tíðarskeið uppá 3 ár, fært tú eina treytaða frádøming av koyrikortinum.
Hvat er eitt klipp og hvussu leingi er tað galdandi?
Eitt klipp er ein skráseting av tínum broti í telduskipanini hjá politinum. Eitt klipp er galdandi frá tí degi brotið er framt og tey næstu 3 árini. Eftir hetta verður klippið strikað. T.v.s. at øll klipp leypandi ganga út.
Tá tú fært eitt klipp, fært tú eisini eina bót fyri brotið – á sama hátt sum áður. Klippikortið kemur sostatt ikki í staðin fyri aðrar ásetingar.
Verður lógarbrotið, sum hevur við sær klipp í koyrikortið, framt í sambandi við eitt ferðsluóhapp, ella um brotið hevur sett onnur í vanda, ger rætturin av, um tú í staðin missir koyrikortið.
Nýggir bilførarar
Hevur tú havt koyrikort styttri enn trý ár, eru reglurnar herdar. Fært tú tvey klipp í koyrikortið innan trý ár, missir tú koyrikortið og fært koyriforboð. Tað merkir, at tú skalt til eina eftiransandi koyriroynd fyri at varðveita koyrikortið.
Fleiri klipp samstundis
Fremur tú fleiri brot á ferðslulógina samstundis, kanst tú fáa fleiri klipp samstundis. Brýtur tú t.d. hámarksferðina og yvirhálar við gonguteig, fært tú tvey klipp. Fremur tú trý lógarbrot, sum eru fevnd av klippikortsskipanini, samstundis, fært tú trý klipp, og koyrikortið verður frádømt treytað.
Fært tú t.d. fimm klipp samstundis, hava trý teirra við sær, at koyrikortið verður frádømt treytað. Fjórða og fimta brotið telja sum tvey klipp í einum nýggjum trý ára skeiði. Fremur tú seks brot samstundis, verður koyrikortið frádømt treytaleyst í eitt tíðarskeið, sum rætturin ásetir.
Revsing
Revsingin fyri lógarbrot, sum eru umfatað av klippikortsskipanini, kann vera, at koyrikortið verður frádømt treytað ella treytaleyst, ella at tú fært koyriforboð.
Fært tú trý klipp í koyrikortið í eitt trý ára tíðarskeið, verða tíni koyrirættindi frádømd treytað. Tað merkir, at tú skalt til eina eftiransandi koyriroynd innan tríggjar mánaðir fyri at varðveita koyrikortið.
Alt eftir hvussu nógv lógarbrot, sum eru umfatað av klippikortsskipanini, tú fremur og út frá møguligum áður framdum brotum á ferðslulógina, kunnu tíni koyrirættindi eisini verða frádømd treytaleyst. Tú kanst fáa koyrirættindini aftur, tá frádømingartíðarskeiðið er farið, og tú hevur staðið eina eftiransandi koyriroynd.
Reglur fyri lastbilar og bussar
Tey brot, sum telja við í klippikortinum, eru eisini galdandi fyri lastbilar og bussar. Tó eru reglurnar um brot á ferðmarkið fyri akfør við heildarvekt yvir 3.500 kg, harðari enn fyri persónbilar. Koyrir tú við 16 km/t omanfyri loyvda ferðmarkið, við lastbili ella bussi við heildarvekt yvir 3.500 kg, fært tú eitt klipp í koyrikortið.
Tú fært ikki eitt klipp, t.d. fyri at koyra við yvirlessi, men kann í staðin fáa eina herda bót og treytaða frádøming av koyrikortinum.
Les eisini
Tú kannst saktans fá fleiri klipp samstundis. Um tú t.d. brýtur ferðmarkið og samstundis koyrir framvið reyðum ljósi, fært tú tvey klipp. Fremur tú 3 brot samstundis, sum eru fevnd av klippikortinum, fært tú 3 klipp og koyrikortið verður harvið frádømt treytað.
5 ella 6 klipp samstundis
Fremur tú 5 brot, sum geva 5 klipp samstundis, vilja trý tey fyrstu klippini føra við sær treytaða frádøming. Fjórða og fimta brotið telja við sum tey fyrstu klippini í einum nýggjum trý ára skeiði.
Fremur tú 6 brot, sum geva 6 klipp samstundis, verður koyrikortið frádømt treytaleyst fyri eitt tíðarskeið, sum rætturin ásetur.


text:
Debrecen
Debrecen (IPA: /'dɛbrɛtsɛn/) er næstørsti býur í Ungarn og hevur umleið 207.270 íbúgvar (2010). Debrecen er høvuðsbýur í landslutinum Hajdú-Bihar og liggur umleið 35 kilometrar frá markinum til Rumenia og umleið 220 kilometrar eystanfyri høvuðsstaðin Budapest. Býurin er ein stórur universitetsbýur við lesandi úr øllum heiminum.
Innihaldsyvirlit
Søga[rætta | rætta wikitekst]
Býurin varð fyrstu ferð nevndur í 1235 sum "Debrezun".
Jødiskt samfelag[rætta | rætta wikitekst]
Jødar fingu fyri fyrstu ferð loyvi til at búseta seg í Debrecen í 1814. Við fólkateljing vóru 118 jødiskir menn taldir eftir fýra árum. Tjúgu ár seinni fingu jødar loyvi til at keypa jørð og bústaðarhús. Í 1919 var 10% av íbúgvunum í býnum jødar, tá vóru yvir 10.000 skrásett í jødiska samfelagnum í býnum, og tey áttu nærum helmingin av størri ognum í og kring býin.[1]
Tær ungarsku antisemitisku lógirnar frá 1938 førdu til at nógvar fyritøkur noyddust at lata aftur, og í 1939 vóru nógvir jødar senir til arbeiðsleir í Ukraina, har ið mong teirra doyðu í minuøkjum.[1]


text:
Tiltøk í 2010:
20. februar VK-4 Vetrarkapping í Hvannasundi
20. februar Torraheilsurenning
27. februar Náttarrenning
20. mars EIK Renning
27. mars VK-5 Várkappingin í Runavík
05. apríl Páskarenning úr Árnafirði til Klaksvíkar
9.-11 apríl Vilt de Suðuroy
01. mai Náttarrenning
08. mai Renn fyri heilsuna 1
15. mai Renn fyri heilsuna 2
22. mai Renn fyri heilsuna 3
24. mai Hvítusunnurenning úr Klaksvík til Viðareiðis
29. mai Renn fyri heilsuna 4
05. juni Føroya Bjór Renning Grand Prix 1
09. juni 2. Grand Prix Børn & Ung á Svangaskarði
12. juni Renn fyri heilsuna 5
19. juni Renn fyri heilsuna 6
22. juni Eystanstevna FM 10km og Grand Prix 3
26. juni Renn fyri heilsuna 7
03. juli Renn fyri heilsuna 8
10. juli Renn fyri heilsuna 9
17. juli Renn fyri heilsuna 10
18. juli Fossánes Renning
24. juli Renn fyri heilsuna 11
31. juli Renn fyri heilsuna 12
04. august 4.Grand Prix Børn & Ung á Svangaskarði
07. august Renn fyri heilsuna 13
14. august Renn fyri heilsuna 14
21. august Renn fyri heilsuna 15
28. august Renn fyri heilsuna 16
29. august Viðareiðis Renning
03. september Fólkaheilsurenning í Runavík
04. september Fólkaheilsurenning í Klaksvík & Renn fyri heilsuna 17
11. september Renn fyri heilsuna 18
18. september Kalsoyar Renning
25. september Náttarrenning
13. november VK-1 Runt Agnið
11. desember Náttarrenning
24. desember Jólaaftansrenning úr Kunoy til Klaksvíkar


text:
Kærleiki. Eitt fantastiskt orð. Gott, stórt, ríkt. Kennir tú kærleika? At elska eitt annað menniskja og at verða elskað/ur? Tú kennir kanska kensluna, tá ið tú elskar eitt annað menniskja og verður elskað/ur aftur. Tú kennir kanska fleiri sangir um kærleika, og hvussu títt lív verður fylt við vón og ríkum fyrimyndum um eina bjarta framtíð, tá ið tú saman við einum øðrum menniskja velur at liva í felagsskapi. Vilja vit ikki øll elska og verða elskað? Og er hann ikki tað ríkasta, eitt menniskja kann uppliva?
Nærum eini av trimum hjúnum skiljast. Hetta kann lesast á heimasíðuni hjá Hagstovuni. Meðan tað eru 300 pør, sum ganga í hjúnalag, eru tað 100, sum skiljast. Ein triðingur! Ikki gott at vita, tá ið vit í hvør sínum lagi vóna at uppliva ríkan, gevandi og lívlangan kærleika. Her er jú talan um brotnan kærleika, sum so mong í Føroyum uppliva. Nakað byrjaði við gleði og vón, men miseydnaðist. Kanska orsakað av ótrúskapi, misnýtslu ella vanrøkt, har ið ein lætt kann skilja, hví partarnir valdu at fara frá hvørjum øðrum. Men man hetta vera orsøkin fyri allan triðingin, ella munnu aðrar grundi gera seg galdandi?
Eitt av trimum hjúnaløgum í Føroyum endar í hjúnaskilnaði.
Eftir at Jesus varð risin upp frá deyðum, hitti hann Pætur og hinar lærusveinarnar. Meðan teir sita saman, setir Jesus Pæturi, sum var Jesusi ótrúgvur, ein spurning: “Elskar tú meg?” Pætur svaraði tá: “Ja, Harri, tú veitst, at eg eri góður við teg.” Síðani segði Jesus við hann: “Røkta lomb míni!” (Les meira um hesa hending her.) Við øðrum orðum segði Jesus: “Um tú elskar meg, Pætur, vís tað so!” Tað nyttar ikki bert at siga kærlig orð við munninum. Tú mást vísa tað í verki í levnaðinum. Hetta skuldi Pætur gera við at røkta tey menniskju, sum vóru í felagsskapi við Jesus. Men við at røkta tey, fór hetta at kosta honum lívið. Kærleikin kostaði Pæturi.
Um tú elskar, so vís tað í verki!
Kærleiki kostar eisini okkum. Um tú elskar eitt annað menniskja, ert tú ikki ótrúgv/ur mótvegis tí! Hordómur, lygn, slatur og niðran eru øll dømir um ótrúskap. Um tú elskar eitt annað menniskja, misnýtir tú tað ikki. Hvørki likamliga, sinnisliga ella andaliga. Um tú elskar eitt annað menniskja, vanrøktar tú ikki felagsskapin tykkara millum, men møtir tørvinum hjá hinum til tað góða fyri felagsskapin.
Kærleiki kostar, men sannleikin er, at vit vilja illa gjalda kostnaðin. At ofra okkara tíð, orku og ognir, soleiðis at tað merkist í okkara egna lívi, vísir seg at vera ein dýrur kostnaður. Man hetta vera grundin til, at kærleikin ímillum menniskju mangan miseydnast?
Kærleiki kostar, men vit vilja illa gjalda.
Tann Jesus, sum segði Pæturi, at kærleikin kostar, rindaði sjálvur tann prísin, hansara kærleiki til okkum menniskju kostaði. Jesus hevur allan rætt til at fara frá okkum menniskjum, tí at vit eru honum ótrúgv, misnýta hann og vanrøkta felagsskapin við hann. Men Jesus elskar okkum kortini og fer ikki frá okkum.
Hvussu kanst tú nú hvíla í Jesu kærleika? Og hvussu kanst tú elska hini, sum Jesus elskar teg?
Kærleikin kostar! Vilt tú gjalda prísin, sum í roynd og veru er lívið sjálvt?
Tað gjørdi Jesus vegna teg!


text:
Við hesum verður kallað inn til árliga aðalfundin í Eigarafelagnum millum Gilja,
mikudagin 23. mai 2018 kl. 19:00 í Býlingshúsinum.
Skrá sambært § 9 í viðtøkunum:
1. Aðalfundurin velur fundarstjóra.
2. Aðalfundurin velur skrivara
3. Frágreiðing um virki felagsins í farna ári
4. Framløga av grannskoðaða ársroknskapinum til góðkenningar.
5. Val av nevndarlimum og tiltakslimum.
6. Val av grannskoðara.
7. Ymiskt.
Sambært §10 í viðtøkunum hava limir felagsins rætt til at møta á fundinum
Hvør limur hevur eina, atkvøðu.
Allar avgerðir verða tiknar við vanligum atkvøðumeiriluta.
10. mai 2018
Blíðar heilsanir
Nevndin
Kyndlagonga verður gamlaárskvøld
Hey øll somul 😀
Nýggjársaftan kl. 21.00 fara vit at ganga kyndlagongu.
Vit møtast viđ vendiplássiđ viđ nr. 121 (uttanfyri hjá Paula Waag/Bjarna Djurholm) hagani ganga vit runt Millum-Gilja og hittast á stóra fríøkinum, har skipađ verđur fyri felags fýrverki.
Øl og cider er til tey vaksnu og sunkist til børnini.
Tađ hevđi tí veriđ deiligt, um tit søgdu frá, hvussu nógv koma úr hvørjum húsi (nýggjársgestir eru sjálvandi vælkomnir eisini) 😉🔥🎉
Melda til á:https://www.facebook.com/events/217416575467500/
GG!
Tađ er ikki møguligt at koma viđ brenni til báliđ, tá vit bert hava tunnir í ár ☺👍.
Í ár eru 30 ár liđin, síđani fyrstu fólkini fluttu til Millum-Gilja 🇫🇴🇫🇴🇫🇴
Hetta fara vit at feira, og tí hava vit sett 30. september at vera dagin, har vit hátíđarhalda, at býlingurin hevur rundađ tey 30 🍾🎉🎈
Vit fara at gera ymiskt ígjøgnum allan dagin. Og sigast kann, at dagurin er fyri øll - yngri sum eldri 😉
Meira kunning kemur seinri. Men setið tykkum dagin av longu nú.
Vinarliga Nevndin
Hervið verður kallað inn til árligan aðalfund í Eigarafelagnum Millum Gilja mánadagin tann 29. mai 2017 klokkan 19:00 í Býlingshúsinum Millum Gilja
Skrá sambært §9 í viðtøkunum:
1.Aðalfundurin velur fundarstjóra.
2.Aðalfundurin velur skrivara
3.Frágreiðing um virki felagsins í farna ári
4.Framløga til góðkenningar av ársroknskapi við grannskoðaraátekning.
5.Val av 3 nevndarlimum og 2 tiltakslimum.
6.Val av grannskoðara.
7.Ymiskt.
Sambært §10 í viðtøkunum hava limir felagsins rætt til at møta á fundinum
Hvør limur hevur eina, atkvøðu.
Allar avgerðir verða tiknar við vanligum atkvøðumeiriluta.
Blíðar heilsur
Nevndin
Meira kunning
Økið við niðankoyringina:
Víst verður til lýsing av málinum undir somu yvirskrift niðanfyri.
Tróndur Sigurðsson, formaður í byggi- og býarskipanarnevndini upplýsur at málið hevur verið fyri aftur í býráðsnevndini. Har bleiv einmælt avgjørt, at grundstykki ikki skuldi gerast á økinum, men fríøkið skal gerast til eitt øki partvís við parkeringsplássum og tryvnaðarøki, sum skal fríðkast, soleiðis at økið verður vakurt á at líta og fólk fáa gleði av tí.
Nevndin er sera glað um hesa avgerð, og vónar at hettar skjótt verður framt í verki, so fólk, sum koma niðan í býlingin møta einum vøkrum øki við møguleika bæði fyri parkering og einum tryvnaðarøki, sum virkar innbjóðandi fyri býlingin.
formaðurin
Kunning frá Nevndini
Eigarafelagið hevur – sum kunnugt m.a. frá seinasta aðalfundið – í eina tíð arbeitt við ætlanum um at fríðka økini her Millum Gilja, fáa dagført fótbóltsvøllin, gjørt nýtt spæliøki til børnini og fleiri parkeringspláss.
Til fótbóltsvøllin og spæliøkið hava vit fingið fíggjarligan stuðul frá Tórshavnar Kommunu.
Økið við niðankoyringina:
Eigarafelagið hevur í longri tíð arbeitt við ætlan um fríðka økið við niðankoyringina, sum í dag mestsum liggur sum “ein ruin”.
Sum kunnugt hevur ljóðað at ein deild í kommununi hevði ætlanir um at útstykka hettar, meðan ein onnur arbeiddi við einari ætlan um at gera parkeringsøki, møguliga ein part til trivnaðararøki og fríðka økið annars. Eigarafelagið hevur arbeitt við hesu seinru ætlanini saman við umboði fyri kommununa.
Umboð fyri nevndina í Eigarafelagnum hava í summar og heyst verið á fundum við umboð fyri kommununa – býararkitekt, Birita Wardum og formannin í byggi- og býarskipanarnevndini, Tróndur Sigurðsson.
Eigarafelagið vónar at tað fer at eyðnast at fáa eina skilagóða loysn saman við kommununi at fríðka økið við niðankoyringa, gera parkeringspláss og ein part til trivnaðarøki.
Miðøkið Millum Gilja
Fótbóltsvøllurin:
Næst seinasta vikuskiftið høvdu vit tveir langar, stravnar, men hugnaligar og stuttligar arbeiðsdagar, har vit giljabúgvar løgdu nýggja graslíki á.
Tað var í tøkum tíma, tí nú er blivið eitt sindur kaldari og meira væta er í luftini, so helst hevði verið trupult at líma vøllin seinri uppá árið. Tað er fantastiskt at vera komin so langt, tí vit hava bíða í fleiri vikur eftir veitara, sum skuldi planera vøllin av nýggjum.
Næsta “byggistig” er at snøgga og festa graslíki við kantarnar, leggja sandin út og arbeiða hann niður í grasið. Síðani er at fáa sett málini upp, at fáa ljós við vøllin, og nýggjar bandar framvið. So komið enn fleiri og takið fatt næsta arbeiðsdag.
Meira um hettar á facebook-bólkinum, har myndir frá arbeiðsdøgunm eisini liggja.
Spæliøkið til børnini:
Spøliøkið verður gjørt á økinum har hylurin var. Í fyrstu atløgu hava vit valt at keypa okkurt, sum børnini kunna klintra og sveiggja í. Ætlanin er at seta hettar upp, tá arbeiðið við fótbóltsvøllin er liðugt. Meira um hettar seinri.
Miðøki annars:
Umframt fótbóltsvøll og spæliøkið er ætlanin annars at gera møguleika fyri eldstaði/”grillplássi”, seta upp borð og benkur har.
formaðurin
31. oktober 2016
Heimasíðan er dagførd: 10/05-2018
Samband við nevndina:
Samband fæst við nevndina við at skriva teldubræv til hesa adressuna:
nevnd@millumgilja.org
Limagjald til Eigarafelagið
Tað lættasta og besta er at gjalda hvønn mánað ella kvartárliga við fastari flyting umvegis bankan.
Lima- & Sjónvarpsgjald er frá 1. oktober 2016 200 kr. um mánaðin og skal gjaldast inn á konto í Eik: 9181 - 127.113.1
Um Eigarafelagið og heimasíðuna:
Eigarafelaðið Millum Gilja er eitt felag fyri eigarar og íbúgvar Millum Gilja.
Henda heimasíðan er gjørd fyri at kunna íbúgvarnar um ymisk viðvíkjandi Eigarafelagnum Millum Gilja og antennufelagnum, sum vit hava felags við Eigarafelagið Oman Flat


text:
Christopher: Hetta er dreymurin
Í kvøld spælir danski poppprinsurin Christopher á Summar Festivalinum. Dugnaligi sangarin við teimum mongu hittunum er ein framúr entertainari, og hann fær avbera góð ummæli fyri sínar framførslur.
Síðani 2014 hevur hann verið millum størstu poppstjørnur í Danmark, og hann hevur eisini hittað í Fjareystri.
– Hetta er dreymurin, sum eg hevði sum ungur drongur. At spæla útseldar konsertir, hava fjepparar, gera video og annars gera tað, sum eg elski – at spæla tónleik, sigur Christopher.
Hann lovar eina rimmar konsert í Klaksvík í kvøld.
– Vit eru glóðheitir. Vit hava júst spælt stórar konsertir í Danmark, og vit ætla at halda eina veitslu á Summar Festivalinum í kvøld, sigur Christopher.
Christopher spælir á Vágsbøi í kvøld kl. 21.00.
Her kanst tú síggja video-samrøður við Christopher:


text:
Nú bert 9 dagar eru eftir til start í Stockholm segði vektin í morgin 72,6 kg, so góða gongdin heldur fram. Spurningurin um eg sleppi aftur í morgin at taka soleiðis til. Hóast ein sera góðan rennitúr, so havi eg eti eina góða máltíð saman við familjuni, og kanska eg var nakað grammur. Heimagjørdar krebinettir við vælsmakkandi fløta sós. Annars havi eg á fóðurfrontinum skikka mær heilt væl, ongar søtar sakir í dag.
Ja í dag bleiv tað til ein sera hugaligan jogging túr út í Oyrar. Vera hevði ongan bil so eg valdi at seta bilin við salongina, og byrjaði venjingina har. Ikki meira enn komin niðan til Hans Jacob hjá Dáva hoyri eg onkran koma tivandi aftanfyri meg, og mín sann um ikki eg hoyri Veru gera eitt gallróp, hon biður meg seta ferðina upp annars verið eg yvirhálaður av Jan Petersen, so flennur on so hjartaliga. Jan var eins og eg farin ein túr áðrenn døgurðan, og hevði hann 10 km í tonkuni. Eg avgjørdi so bara at fylgja honum. Hann hugsaði tempo 4:45 ella kanska eitt sindur skjótari, tað passaði mær fínt. Tá ið avtornaði var miðalferðin, tá ið vit skiltust á Bumshamri har Jan býr, 4:35. Túrurin var sera hugaligur og práti okkara millum gekk lystiliga, og sjálvandi fekk okkara felags komandi avbjóðing í Stockholm nógv pláss. Áðrenn vit vistu av høvdu vit lagt teir ætlaðu 10 km afturum.
Jú tað er hugaligar í allar mátar at renna saman við onkrum.
Í morgin er Havna túrur á skránni, so eingin renning. Næsta renning verður Renn fyri heilsuna leygardagin, tá standa eg og Vera sum fyriskiparar. Vit enda hjá Skós. Eg ætli mær at baka vaflir, so tað er bara um at møta upp.
Góða nátt tit – klokkan er nú 23:12. so tað sær út til at eg sleppi í song áðrenn midnátt.


text:
Afrika
Afrika er næststørsti heimsparturin í heiminum við einari vídd á 30,3 milliónir km²; Tað svarar til umleið 20% av heimsins landaøki.
Innihaldsyvirlit
PolitikkurRætta
Trupul byrjanRætta
Politiska støðan hevur verið turbolent. Tá ið seinni heimsbardagi endaði í 1945, vóru bara trý sjálvstøðug ríki í øllum Afrika: Liberia, Suðurafrika og Etiopia. Alt Afrika annars var í høvuðsheitum býtt millum Bretland, Frakland, Belgia og Portugal. Tá ið afrikonsku londini tóku loysing, vórðu tey vanrøkt og eftirlond á mest sum øllum økjum. Flestu londini vórðu syndrað, tí hjálandastýrini høvdu sett landamørkini, sum teimum hóvaði best, og mong fólk kendu seg vitiliga skild frá sínum fólki og heimleys í nýggja landinum. Hóast einstakir menn og stovnar hava gjørt vala arbeiði fyri fólkið í Afrika, so hava tey gomlu harraveldini í Evropa lítið og einki gjørt at búgva út londini í Afrika til sjálvstýri. Komu ríki londini uppí var tað ofta til størri ógagns enn til gagns.
Tað skal tí útinnast valaverk, áðrenn livikorini í Afrika eru á hædd við livikorini í Evropa og USA. Londunum tørvar vællærdar embætismenn, teimum trýtur góðar skúlar og góð sjúkrahús, yrkislærdar arbeiðsmenn og virkisleiðarar, ídnaðarvirki tróta og meira fjølbroyttur vinnuvegur og fjølbroyttur matur. Í 1945 stovnaðu flestu ríki í heiminum felagsskapin Sameindu Tjóðir. Hesin felagsskapur hevur til endamáls at fáa frið í heiminum. Hann virkar eisini fyri at fáa burtur atvoldirnar til bardaga og ófrið. Vánalig livikor, fákunna, fátækt, o.s.fr., sum valda í stórum parti av Afrika, eru orsøk til misnøgd og støðugan ófrið. Heimsparturin Afrika eigur nógv ráevni í jørðini, sum t.d. kopar, salt, gull, diamantar, og gimsteinar.
FólkiðRætta
Í Afrika búgva stívliga 800 milliónir fólk - áttandaparturin av fólkinum í heiminum. Fjølbygdast er við norður- og vesturstrondina, helst í fruktgóðu áardølunum við Nilá, Nigerá, Kongoá og Senegalá. Fólkið fjølgast skjótt í Afrika, tí at mong børn verða fødd í flestum londum. Húskini eru stór, og helvtin av fólkinum er yngri enn 15 ár. Flestir afrikanarar búgva á bygd, men her, sum aðrastaðni í heiminum, leitar nógv fólk sær til býirnar. Mong flyta av bygd undan fátækradømi og vinnuloysi, onnur rýma undan borgarakríggi, turki og hungursneyð.
LandafrøðiRætta
Afrika er heldur minni enn Ásia, men tríggjar ferðir so stór sum Evropa, tó er íbúgvatalið í Afrika ikki meir enn helmingur av tí, sum er í Evropa. Næststørsti heimspartur, Afrika, er ógvuliga fjølbroyttur. Norðantil er Sahara, størsta oyðimørk í heiminum. Mitt í Afrika, báðumegin Miðkring, er tropiskur regnskógur, og sunnantil eru víðir grasgrónir háslættar, ið so líðandi lækka út ímóti strondini. Stórar fjallarøðir eru eisini, til dømis Atlasfjøll fyri norðan og Ruwenzorifjøll á markinum ímillum Uganda og Fólkaræðiliga Lýðveldið Kongo.
FjøllRætta
Niðan frá næstan allari strondini í Afrika er nakað av láglendi, annars er landið alt mest bara háslættar við djúpum og nógvum dølum og einstøkum høgum fjallaryggjum. Mætastu fjallaryggirnir eru Atlasfjøllini fyri norðan, fjøllini í Etiopia og fjøllini í Syðra-Afrika. Hægsta fjall í Afrika er Kilimanjarofjall, eitt sloknað gosfjall í Tansania. Fyri eystan er Stóri Rivudalur: Har eru mong vøtn. Nakrar av longstu áum í heiminum eru eisini í Afrika, ímillum teirra eru Nilá, Nigerá, Kongoá og Zambeziá.
Lond í AfrikaRætta
MiðafrikaRætta
EysturafrikaRætta
NorðurafrikaRætta
SuðurafrikaRætta
- Angola
- Botsvana
- Lesoto
- Madagaskar
- Malavi
- Móritsius
- Mosambik
- Namibia
- Sambia
- Simbabvi
- Svasiland
- Suðurafrika
VesturafrikaRætta
- Benin
- Burkina Faso
- Ekvatorguinea
- Fílabeinsstrondin
- Gabon
- Gambia
- Gana
- Guinea
- Guinea-Bissau
- Grønhøvdaoyggjarnar
- Kamerun
- Liberia
- Mali
- Niger
- Nigeria
- Sao Tomi og Prinsipi
- Senegal
- Sierra Leona
- Togo


text:
Meistaradeild kvinnur: Sofía vann á Kristiani
Tað gjørdist kvinnurnar hjá Mjølni, sum í gjár komu best frá dystinum í meistaradeildini í gjár.
Mjølnir var á vitjan í Havn hjá Fleyr, og var hetta fyrsti dysturin hjá Mjølni og nýggja venjaranum Sofíu Purkhús í landskappingini í ár.
Og ikki kann sigast annað enn, at byrjanin var góð, tí Mjølnir vann dystin 3-0, hóast tvey av settunum vóru sera jøvn - við bert tveimum og trimum stigum á muni.
Fyri stutt síðani var tað venjarin hjá Fleyr, Kristian Mikkelsen, sum hevði betri kortini, tí tá vann Fleyr eina javna finalu í FK-kappingini í Havn, so tað tykist, sum um at hesi bæði fáa nakrar javnar dystir í ár.
Settini í dystinum vóru annars hesi: 22-25, 16-25 og 23-25.


text:
NAV 2016
Microsoft Dynamics NAV 2016 var útgivið av Microsoft i oktobur 2015.
Tað koma árliga nyggjar útgávur av Microsoft Dynamics NAV, og hvør útgáva hevur hevur nýggjar hentleikar. Alt hetta fyri at eftirkoma tørvinum hjá kundunum.
Microsoft Dynamics NAV 2016 inniheldur millum annað fylgjandi:
- Automatisering av arbeiðsuppgávum
- Nýta Dynamics NAV 2016 frá snildtelefonum
- Dokumentstyring og OCR
- Simulering av bóking – umganga bókingarfejl
- Periodiseringar
- Valutakurstænasur – få nyggjar valutakurser automatisk
- Betri web-klient
NAV2DAY loysnir
Hygg her, hvørjar loysnir vit kunnu bjóða.
Continia loysnir
Hygg her, hvørjar loysnir vit kunnu bjóða.


text:
Fyri okkurt um trísindstjúgu árum síðani segðist at vera tippi á Slættaratindi, ein fittliga stór kelda við góðum, køldum vatni. Og tað var sjálvandi ógvuliga hent, tá ið ein kom sær upp á tindin ein heitan summardag at kunna fáa sær ein kaldan munn. Hylurin segðist at vera so stórur har uppi, at ein væl kundi fáa sær upp í eina fløsku av kelduvatninum.
Um ein nú fer upp á tindin at leita eftir kelduni, finst hon ikki. Mangar sagnir ganga um, hvussu hon er horvin. Men eyðvitað er hon fjald av sandroki, sum tíðum verður her av sterkum stormi. Fyri kortum segðist eisini enn at vera høgvaksin mosi uppi á tindslættanum, men tað er ikki at ivast í, at eisini hann er blivin burtur av storminum.
Slættin á tindinum er, sum mær er sagt frá, tvey byrsumál langur eystur og vestur og eitt breiður í suður og norður.
Slættaratindur er hægsta fjall í Føroyum (882 m) og eitt stórt prýði fyri norðara endan av Eysturoy. Ikki bert er hann Føroya hægsti tindur, men við hann grasar Føroya størsti seyður; og har um leið býr eitt sera álvarsmikið og harðbalið fólk. Djúp spor hevur Norðurhavið høgt í tað og alt tað upp til stór brøgd.
Andreas Weihe: “Søga og søgn”, 1933


text:
Anabolskar steroidir
Anabolskar steroidir verða nýttar at økja um vøddastødd og kropsliga styrki. Verða vanliga bara kallaðar anabolskar ella steroidir. Anabolskar steroidir fáast sum tablettir og hylki og at drekka. Evnið verður koyrt í munnin ella sproytað beinleiðis í vøddarnar. Verður tað sproytað í vøddarnar, fer tað spakuliga út í kroppin og kann tað taka dagar ella vikur.
Misnýtir tú steroid, fært tú pirrur og feittuta húð og tað kann skaða eitt nú livur og hjarta. Dreingir fáa niðursetta sáðframleiðslu, so tað kann gerast ringt at fáa børn. Kynsligi hugurin verður minni, og tá tú endiliga hevur hug, fært tú ikki standing. Tú fært eisini "kvinnulig" bróst. Hjá gentum verður mánasjúkan órógvað og evnini at fáa børn verða niðursett. Tú fært mannligar eginleikar, so sum øktan hárvøkstur á kroppinum, verður skallut, djúpari rødd og fær smærri bróst. Flestu av hesum avleiðingunum eru varandi og hvørva ikki, hóast tú gevst at taka anabolskar steroidir.


text:
Ungi vágbingurin Ingi Poulsen hevur við sínum fangandi sangum og eyðkendu suðuroyarrødd sungið seg út millum føroyingar.
Sangurin »Tann fittasta« gjørdist risahitt, og í hesum døgum verður sangurin »Tá ið eg síggi teg« nógv spældur.
Ingi Poulsen lesur til skipsførara í Danmark, og í frítíðini ger hann nógv við tónleikin. Hann hevur spælt til ymisk tiltøk í Føroyum og niðri, og nú er hann á fyrsta sinni á skránni hjá Summar Festivalinum sum solistur.
Ingi hevur onkrar nýggjar sangir liggjandi, og hann fer at tríva í onkrar av teimum, tá ið hann hevur sína framførslu á Torginum. Sjálvandi fer hann eisini at syngja síni stóru hitt.


text:
Marianne Clausen (1947-2014) var danskur urguleikari, kórleiðari og tónleikagranskari. Hon var, eins og pápi sín Karl Clausen, áhugað í føroyskum tónleiki og hjálpti honum við hansara innsavnan í Føroyum 1967-72. Fá ár eftir, at pápin doyði, gav hon saman við øðrum Åndelig visesang på Færøerne, ið var tilfar, ið lá eftir pápan.
Marianne var Føroyum í savningarørindum árini 1988-90 og 1991-93.
Bókin Hundredesyv-visebogen, við donskum fólkavísum við føroyskum løgum, kom út í 1995. Saman við Zakariasi Wang gav hon Atlantsløg og Atlantsløg l út í 1996 og 97, ið eru niðurskrivað løg eftir Regin Dahl.
Síðan komu fimm bøkur eftir Marianne út um føroyskan fólkatónleik. Í 2003 kom Føroya kvæði VIII – Løgini. Í 2006 Andlig vísuløg í Føroyum. Í 2010 Vísuløg í Føroyum og í 2012 Skjaldur, rímur og ramsur.
Tann síðsta eitur Føroya ljóð, og kom út í 2014. Hon var ein roynd at savna megininnihaldið í fyrru bókunum og yvirlit yvir heildina í føroyskum fólkatónleiki, eins og Marianne skrivar í fororðunum.
Fyri sínar bøkur fekk Marianne í 2003 M.A. Jacobsens mentanarvirðislønina og í 2012 Heiðursgávu Landsins. Marianne var í nógv ár kórleiðari hjá føroyska Húsakórinum í Keypmannahavn.
Keldur:
- Marianne Clausen, Føroya ljóð - Sound of the Faroes. Stiðin, 2014
- Marianne Clausen, Skjaldur, rímur og ramsur - Faroese Skjaldur and Rhymes. Stiðin, 2012


text:
Á stytsta degi, 21. desember, varð ársins orð valt í beinleiðis útvarpi í morgunsendingini Góðan morgun Føroyar hjá Kringvarpinum. Laila Hentze, nevndarlimur í Felagnum føroysk marknaðarfólk, Jón Brian Hvidtfeldt, formaður í Felagnum føroysk miðlafólk, og Sólvá Jónsdóttir, forkvinna í Málráðnum, vóru øll trý á einum máli um, at fiskivinnunýskipan skuldi fáa heiðurin at vera ársins orð í 2017.
Tað eru lurtarar, sum senda uppskot um ársins orð inn til sendingina Góðan morgun Føroyar. Síðan velur Málráðið tíggju av innsendu orðunum, sum veljast skal ímillum í beinleiðis sending í útvarpinum.
Tey tíggju orðini, sum vóru vald í ár, vóru:
Sjúkrarøktarfrøðingur, válgarsoyra, asimuttur, fiskivinnunýskipan, kannabis, vargur, clearing, ferðavinna, lobbyistur og #MeToo.
Grundgevingar fyri at velja fiskivinnunýskipan til ársins orð í 2017 vóru m.a., at orðið hevur verið sera nógv at hoyrt í 2017 bæði á politiska pallinum og í miðlunum og ikki minst í vanligum kjaki millum fólk. Orðið viðkemur teimum flestu og kemur eisini at standa eftir sum eitt eyðkenni fyri árið 2017.
Ársins orð var eisini valt í fjør, og tá var tað orðið hjúnabandslóg, sum fekk heiðurin.


text:
Handverkarar
RenoVent er ein fyritøka, ið loysir størri og smærri HVS uppgávur, og vit arbeiða um alt landið.
Vegna økt virksemi hava vit brúk fyri røskum og nærløgdum handverkarum. Ynskiligt er at tú ert útbúgvin rørsmiður, og kanst byrja at arbeiða sjálvstøðugt beinanvegin. Hevur tú aðra handverksútbúgving, td. maskinsmiður, vilja vit eisini fegin hoyra frá tær.
Størvini skulu setast skjótast gjørligt.
Ring ella kom inn á gólvið til eitt prát.
Hevur hetta tín áhuga, set teg í samband við okkum.
Telefon 661100,
ella sum teldupost á renovent@renovent.fo


text:
Føroya Handverkarafelag og eftirlønarveitarin Lív hava undirskrivað nýggja avtalu, ið tryggjar handverkarum, at teirra eftirlønir verða umsitnar av Lív.
Samstarv hevur verið millum Føroya Handverkarafelag og Lív í fleiri ár, og partarnir eru so væl nøgdir við samstarvið, at tey hava undirskrivað nýggja eftirlønaravtalu. Avtalan tekur við tann 1. januar 2015.
Suni Simonsen, formaður í Føroya Handverkarafelag, sigur seg vera nøgdan við avtaluna og fegnast um framhaldandi samstarvið við Lív.
Avtalan fevnir millum annað um: Eftirløn, trygging við deyða, trygging við avlamni, trygging við ávísum hættisligum sjúkum og lokaupphædd
Limir felagsins kunnu fáa meira innlit í skipanina á heimasíðuni hjá Føroya Handverkarafelag www.fhf.fo ella á kundaportalinum hjá Lív.
– Vit á Lív fegnast um avtaluna og vilja takka fyri álitið. Vit vilja gera okkara til, at góða samstarvið okkara millum heldur fram, sigur Dan Joensen frá Lív.


text:
Wednesday, March 23, 2011
Vit um vørp - Tingvarp
Ert tú fallin fyri einfalda forminum, stilla spenninginum og óregluligu rútmuni, er eingin vegur aftur. Tingvarpið er farið inn í sína hásesong og fyri okkum hvørs hjávera í samfelagnum ikki er kravd fulla tíð, er Tingvarpið ein sonn gáva.
Tað, sum eisini hugtekur er, at tað tykist ógjørligt at stílavmarka Tinvarpið, sum tykist statt á einum krossvegi millum absurdteatur og sosialrealismu, millum dogmufilmarnar í 90´unum og rættarsalsdramaini í 80´unum. Retorikkurin er á sama hátt fjølbroyttur frá tí heilt einfalda kancellimálinum, yvir tað stórbæra til tað reina volapyk. Og her eru eisini kenslur, tá tingfólkini flenna, rópa, gronast, men altíð á ein herliga distanceraðan hátt. Her er ongantíð talan um kensluporno, tí alt onkursvegna tykist pakkað inn í eitt net av líkasælu. Hetta hevur við sær, at Tingvarpið ikki tykist eins pátrongjandi og nógv annað modernað sjónvarp. Tað ber væl til at lesa nakrar greinar og skriva nakrar bloggar samstundis sum mann hyggur í Tingvarp og á henda hátt má Tingvarpið sigast at vera beinleiðis aktiverandi fyri áskoðaran. Men so brádliga hendir tað óvæntaða. Tímar av svøvnligum tosi um alkoholpromillu verður avbrotið, pulsurin fer upp. Tey tosa um mentan…
Júst hetta hendi týsdagin, tá uppskotið hjá Tórbirni Jacobsen um samsýning til rithøvundar og tingfólk kom til viðgerðar. Eitt gott uppskot, haldi eg, men lurtið sjálvi her:
(IS)
Posted by Listin at 8:48 AM
Labels: IS, list og samfelag, Vit um vørp


text:
Orð og lag: W.L. Stone
Týtt: Victor Danielsen
1. Dýrt er orðið mær um Jesu kærleika,
sum av Himli niður steig á jørðina,
sum her gekk hin tronga veg
og gav lív sítt fyri meg –
dýrt mær er at hoyra hesa søguna!
Niðurlag:
Hann, eina hann
meg frelsti, verja kann,
mær gevur gleði, frið,
varðveitir míni stig;
hann, eina hann
meg frelsti, verja kann,
inntil eg standi heima
og málið ævigt vann.
2. Dýrt er orðið mær um Jesus, sum hann gekk
her á foldum, frelsuverkið útint fekk,
veitti blindum monnum sjón
og gav troyttum sálum vón,
kveikti ljós, har skuggi deyðans dimmur hekk.
3. Dýrt er orðið mær um Jesus trænum á,
tí tað sýnir, trongd mín á hans hjarta lá;
blóðið úr hans síðu mær
frelsa, dýrd og sæla varð,
fyrigeving fekk eg, ljósið ævigt sá.
4. Dýri Frelsari! Við føtur tínar nú
eg meg gevi upp – meg allan eigi tú!
Fyll tú arma hjarta mítt,
lat tað vera tempul títt,
veri halgað tað, áh, Jesus, tær til bú!


text:
Úrslitið eftir skatt í 2017 var eitt avlop á 17,4 mió. kr., móti 14,3 mió. kr. í 2016. Eginognin rentaði sostatt við 8,0 %. Solvensurin var við árslok 19,2 %. Virksemið økist Vøksturin í útlánum var 6,8 % ella 115 mió. kr. Útlánini øktust úr 1.694 til 1.809 mió. kr., og ábyrgdirnar øktust úr 65 Les meira…
Loksins fór Kvikk aftur til fiskiskap
Línuskipi Kvikk hevur ligið á langukaj í mánaðarvís, men í gjárskvøldið kl. 20.45 fór Kvikk aftur til fiskiskap. Teir fóru til Íslands at fiska av teirra kvotu. Hesaferð er tað ein nýggjur skipari umborð og tað er Mikkjal Pauli Lamhauge og manningin telur 14 mans. Vit ynskja Kvikk skjótan og góðan túr. SáH
Sjúrðaberg komin heim við fullari last
Klokkan 15.30 legði Sjúrðaberg at niðanfyri N.F.C.S. Fitt av fólki vóru og tóku ímóti. Sjúrðaberg hevur roynt í norðskum sjógvi og er fullfermdur nú hann er komin til Klaksvíkar, umleið 750 tons. Skiparin hendan túrin var Ásmund Olsen og við vóru 17 mans. Vit ynskja skipara og manning vælkomin heim. SáH
Klakkur kom aftur kl. 13.50 av Íslandi
Fyri løtu síðani legði Klakkur at á vesturbryggjuni í Klaksvík. Teir hava verið undir Íslandi og hava umleið 290 tons. Veiðan verður løgd upp hjá N.F.C.S. SáH
Tina Joensen frá Klaksvík gjørdist mánaðar arbeiðsfólk í Føtex í sentrinum City Vest
Tað er ikki á hvørjum degi, at man fær eina risa plakat hangandi av sær har man arbeiðir, men tað hevur Tina nú í stóra matvøruhandlinum Føtex í City Vest. Dótturin gjørdist mánaðar arbeiðsfólk í mars og tá ið hon kom til arbeiðis í gjár, var hendan plakatin hongd upp av henni og har tey Les meira…